הוועדה המיוחדת לפניות הציבור, כנסת 15, פרוטוקול מספר 8, 1999-12-07 09:30

אמנון כהן: היום אנחנו דנים בפניות הציבור של צרכנים לגבי התשלומים שגובה חברת "בזק" מציבור הצרכנים.

אמנון כהן: למעשה היא כמו חברת גבייה שגובה את הסכומים, ולא כל הסכומים שייכים לחברת "בזק" אלא היא מעבירה חלק מהתשלומים שהיא גובה לחברות שכביכול נותנות לנו שירותים – זמן אוויר, חברות סלולריות.

אמנון כהן: על-פי מכתבים שקיבלנו הציבור לא תמיד יודע על מה הוא משלם, ומה התעריפים, כמה זה בדיוק זמן אוויר, וכמה זה בדיוק שיחה לפלאפון, כי הוא מתקשר מהטלפון מהבית לפלאפון או לסלקום או לכל חברה אחרת.

אמנון כהן: מה שקורה בפועל, כשהוא מקבל את החשבון הביתה הוא מקבל את התשלום בכללותו, וכתוב שם שהסכומים האלה לא באחריות "בזק" והם מועברים ישירות לחברות האלה שנותנות את השירותים.

אמנון כהן: בתוך הפניות האלה אנחנו גם מגלים שיש הרבה מאוד אלמנטים – אם יש שיחת גוביינה, אז מחייבים אותם בשקל וחצי בארץ, ושיחת גוביינה מחוץ לארץ גם עולה שקל וחצי.

אמנון כהן: יש הרבה מאוד אנשים שלא היו רוצים שמספר הפלאפון שלהם יופיע בספר.

אמנון כהן: שירות 144, בניגוד לרצונם, בלי שישאלו אותם, נותן את המספר שלהם לכל מי שחפץ.

אמנון כהן: למעשה הציבור משלם לחברת "בזק", הוא משלם לחברה סולולרית, וגם משלם על זמן האוויר שבו מתבצעת השיחה, על-פי הזמן שהוא דיבר.

אמנון כהן: יש עוד אלמנט שאני רוצה לשאול את נציגי "בזק".

אמנון כהן: אנחנו נמצאים בתקופה מאוד קשה ויש הרבה מאוד אנשים במצב סוציו-אקונומי מאוד קשה, מצב כלכלי קשה, האם אתם שוקלים מתן הנחה לתקופה מסויימת במקרים ספציפיים מיוחדים כגון נכות גבוהה מאוד, או תאונת דרכים קטלנית שעברה המשפחה, על פי קריטריונים מוגדרים שתקבע ועדה יתנו איזו שהיא הנחה למשפחה עבור שירותי הטלפון.

אמנון כהן: וכמובן מדובר בטלפון מהבית, לא הסוללארי.

אמנון כהן: בהרבה מאוד גופים זה כן קיים.

אמנון כהן: "בזק" היא חברה מונופולית, ואני חושב שהיא יכולה להרשות לעצמה לתת הנחות, להשתתף בעזרה לציבור הנזקקים.

אמנון כהן: נתחיל בשמיעת דבריה של הגברת רבקה גרב.

אמנון כהן: תציגי בבקשה את הבעיה שלך.

רבקה גרב: שלום לכל המכובדים בכנסת ולנציגי החברות השונות.

רבקה גרב: בראשית דבריי ברצוני להודות למזכיר הכנסת מר אריה האן, שטיפל בפנייתי בנושא:

רבקה גרב: חשבונות תקופתיים שנשלחים על ידי חברת "בזק" טלפונים לציבור המנויים ואיפשר לי להיפגש עם כל המכובדים היושבים כאן, ולפרט את כל הבעיות הנובעות מהנושא שהזכרתי.

רבקה גרב: מוסדות רבים החליטו על צמצומים בכוח אדם.

רבקה גרב: אז מה עושים?

רבקה גרב: - שמים מזכירה אוטומטית.

רבקה גרב: ומי ישלם עבור זמן השמעת הודעה והמתנה של רבע עד חצי שעה עד שהשיחה תעבור לאדם המתאים, לדוגמה קופת חולים, בנקים, משרד הפנים, צבא, מס הכנסה, ביטוח לאומי וכדומה כשפעימת מונה היא מתחת לחמש דקות - כמובן הציבור.

רבקה גרב: חברות פלאפון השונות החליטו להיכנס לשוק בתנאי שישלמו ל"בזק" תמלוגים שונים.

רבקה גרב: ומי ישלם עבור זה?

רבקה גרב: - כמובן הציבור.

רבקה גרב: שיחה מפלאפון לבזק" תעלה למנוי שלוש שיחות חיוב: אחת ל"בזק", אחת לפלאפון, אחת - זמן אוויר.

רבקה גרב: שיחה מפלאפון לסלקום תעלה למנוי ארבע שיחות.

רבקה גרב: אחת לפלאפון, אחת לסלקום, אחת ל"בזק", אחת זמן אוויר.

רבקה גרב: עם הטכנולוגיה המתקדמת היום, אני יכולה להתקשר לקנדה ולדבר מספר דקות תמורת שקל וחצי.

רבקה גרב: לעומת זאת, שיחת גוביינא מרחוב אחד לשני תעלה לי גם שקל וחצי.

אמנון כהן: שמונה שיחות.

רבקה גרב: מנוי שיזם שיחה, ובמקום מענה אנוש יענה לו מענה קולי.

רבקה גרב: יש לאפשר למנוי לסגת מהשיחה ללא חיוב.

רבקה גרב: כנ"ל מנוי שיזם שיחה לשירותי תקשורת סלולאריים.

רבקה גרב: יש לאפשר למנוי לסגת מהשיחה ללא חיוב של שלוש שיחות נכון להיום.

רבקה גרב: מנוי שמתקשר לטלפון סלולארי ללא מענה מטלפון ציבורי, לא יחוייב בתשלום.

רבקה גרב: מהבית יחוייב בשתי שיחות, וברגע שמופיע מענה קולי יחוייב בשלוש שיחות.

רבקה גרב: חברות סלולאריות מפרסמות: "קח פלאפון חינם", כשלמעשה הנוסח הנכון הוא "קח פלאפון בתשלומים לשלוש שנים".

רבקה גרב: וכאן אפשר לקחת דוגמה טובה מחברת "בזק" שהיא מוסרת למנוייה את המכשיר תמורת פקדון, ותמיד יש אפשרות למנוי לסגת מבלי שייגרם לו הפסד כספי.

רבקה גרב: שרות אינטרנט - שגם כאן

רבקה גרב: קיימת מעורבות של "בזק" - בנוי על חיפוש אתרים ולא על מענה ישיר.

רבקה גרב: והשאלה היא אם אין כאן מקום לעלות את זמן הפעימה ולא לחייב את המנוי כאילו זאת היתה שיחה ישירה.

אמנון כהן: את מייצגת נאמנה הרבה מאוד לקוחות שנפגעו, אפילו מיליונים.

אמנון כהן: אני מודה לך על כך שבאת לכאן והקדשת מזמנך.

אמנון כהן: למעשה היוזמה של הדיון הזה בוועדה באה מאיתנו לא ממזכיר הכנסת מר אריה האן.

אמנון כהן: הוא היפנה את הפנייה החשובה שלך אלינו, וכיוון שאצל מנהלת הוועדה

ג'נט ישראלוב: אני גם מדברת כאן בשם צרכנים רבים שיצאו נפגעים, ובמקרה שלי זה גניבת שיחות באמצעות 057.

ג'נט ישראלוב: אני מדברת על תקופה של דצמבר 1998, קיבלתי חשבון טלפון שמגיע לסכום של 1,859 שקלים, שזה פי שישה מהסכום שאני משלמת חודשית באופן רגיל.

ג'נט ישראלוב: שלחתי מכתב ל"בזק" וביקשתי פרוט שיחות.

ג'נט ישראלוב: קיבלתי פרוט שיחות ושם ציינתי את שיחות הטלפון שאותם אני כן מכירה וכן ביצעתי.

ג'נט ישראלוב: כמו כן, ציינתי גם שיחות שהתבצעו ביום מסויים משעה 10 בבוקר ועד שעה 12.50, שיחות ל-057, וגם שיחות בין-עירוניות 03 , שמסתבר שגם הן שיחות אירוטיות.

ג'נט ישראלוב: בשלב מאוחר יותר נשלח לי מכתב תשובה מ"בזק".

ג'נט ישראלוב: המכתב המפורט שלי ל"בזק" היה בדצמבר, בחודש מרץ פניתי שוב וכתבתי שזו גניבת שיחות, ובסוף חודש מרץ קיבלתי תשובה מ"בזק": "אנו מתכבדים להודיעך שלפי הברור שעשינו נמצא כי השיחות שעליהן ערערת נעשו בסמיכות לשיחות עירוניות עמן אתה יוצר קשר בקביעות".

ג'נט ישראלוב: אם "בזק" היו בודקים היו רואים שהשיחות העירוניות של 03, הן אכן שיחות אירוטיות ולא שיחות שאני מקיימת בקביעות, זאת אפשר לראות גם בארבע השנים האחרונות שאני מחוברת ל"בזק" שאנחנו אף פעם לא חייגנו למספרי הטלפונים האלה.

ג'נט ישראלוב: כמו-כן "בזק" ציינו שתופעה מסוג זה מעידה כי השיחות נעשו על ידי גורם שיש לו נגישות לטלפון שלך, וזאת מתוך הנחה שאינך משתמש בטלפון האלחוטי.

ג'נט ישראלוב: ואם אני רוצה לערער על התשובה, אני צריכה לפנות לממונה לפניות הציבור.

ג'נט ישראלוב: ב-11 במאי קיבלתי תשובה מהממונה לפניות הציבור: בהמשך לפנייתך בעניין הנדון, אנו מתכבדים להודיע לך כי הטיפול בה טרם הסתיים.

ג'נט ישראלוב: הודעה נוספת תישלח אליך בהקדם.

ג'נט ישראלוב: אני רוצה לציין שאחרי חודש ניתקו לי את הטלפון.

ג'נט ישראלוב: במהלך חודש מרץ שלחו לי חשבון סופי מטעם "בזק" שאותו כן שילמתי.

ג'נט ישראלוב: אבל בזמן שניתקו אותי וכן שילמתי את החשבון של בזק, הם לא דאגו לחבר אותי בחזרה.

ג'נט ישראלוב: בינתיים אני מנותקת.

ג'נט ישראלוב: במקביל אני מקבלת ממחלקת הגבייה של "אופק שירותי מידע" - מסתבר שהם מחלקת הגבייה של מידע קולי 057 - שבמהלך תקופת נובמבר 1998 ביצענו שיחות בסכום מסויים ועלינו לשלם להם 600 שקלים.

ג'נט ישראלוב: אמרתי – נשלם להם 600 שקלים.

ג'נט ישראלוב: שילמנו להם 600 שקלים, ואז הם טוענים: "רישומי בזק מדוייקים תמיד.

ג'נט ישראלוב: על פי רישומי בזק בתקופה האמורה בוצעו מהטלפון שלכם שיחות אל קווי המידע הקולי שלנו, גם אם לא אתם ביצעתם את השיחות אלא ילדים העורכים בייבי-סיטר וכו', עדיין האחריות המשפטית והכספית היא עליכם.

ג'נט ישראלוב: וכן לגבי הטענה שהתחברו אלינו לא חוקית וגנבו לנו שיחות, הטענה לא מתקבלת.

ג'נט ישראלוב: אתם אחראים לשיחות אשר התבצעו בקו הטלפון שלכם.

ג'נט ישראלוב: זאת אומרת, אם הייתם בודקים את זה כבר במכתב הראשון, הייתם רואים שבזק ו-057 זה לא אותו דבר, והיינו פותרים את הבעייה כבר אז.

ג'נט ישראלוב: אני מבקשת לדעת אם אני צריכה לשלם גם בשביל ההודעות: קו הטלפון מנותק זמנית עקב אי תשלום.

ג'נט ישראלוב: זוהי הודעה מוקלטת.

ג'נט ישראלוב: אז איפה הצדק פה?

סופה לנדבר: גם על המכתבים שהם שלחו לך את כנראה צריכה לשלם עבור הוצאות נייר ועבודה.

אמנון כהן: אנחנו נעשה סדר בדברים, כל אחד יתבטא, כל אחד ידבר.

אמנון כהן: על פניו נראים פה דברים מאוד חמורים.

אמנון כהן: אני בטוח גם שאת ג'נט לא היחידה בדבר הזה.

אמנון כהן: פשוט תמוה בעיני איך גוף כזה רציני כמו בזק שמקבל את כל התמיכה מהמדינה, גוף מונופולי, שאנחנו לא פתחנו אותו לתחרות בתקווה שהציבור יקבל את מלוא השרות, ואם כך הם מתייחסים, אנחנו צריכים לשקול ובסוף נחליט.

אמנון כהן: קודם כל אני רוצה להיות הוגן איתם ולתת להם את רשות התגובה, אבל על פניו כרגע, על פי המכתבים שקראת, זה נראה לי בהחלט מאוד חמור.

אמנון כהן: אני רוצה למצות את כל הפניות, ולאחר מכן אם חברי כנסת ירצו להתייחס לנושא הם יתייחסו, ואחר מכן ידברו נציגי הלחברות.

שלומית קואולמן: "לכבוד הוועדה לפניות הציבור.

שלומית קואולמן: הכנסת ירושלים.

שלומית קואולמן: הנדון: חברת בזק ושירותיה.

שלומית קואולמן: מזה מספר חודשים אני סובלת מהטרדות טלפוניות בשעות הלילה.

שלומית קואולמן: התופעה מתרחשת בערך מחודש יולי 1999 בשעות 02:00 עד 05:00 לפנות בוקר.

שלומית קואולמן: נאלצתי להשתיק את מכשיר את הטלפון בכל לילה כדי להצליח לישון, וכך גם אם היו שיחות חיוניות בשעות השינה, לא יכולתי לשמוע אותן.

שלומית קואולמן: כאשר פניתי לחברת בזק בבקשה לבדוק את הנושא, נאמר לי שאין מה לעשות מלבד להגיש תלונה למשטרה.

שלומית קואולמן: פניתי למשטרה, ושם ביקשו ממני לערוך רישום של השיחות במשך שבועיים, כולל שעת ההתקשרות, מספר הטלפון ומה נאמר כאשר הרמתי את הטלפון.

שלומית קואולמן: כלומר, עלי להישאר ערה במהלך הלילה כדי לערוך רישום.

שלומית קואולמן: מאז ראשית ההטרדות רכשתי מכשיר מזהה שיחות, וכך התאפשר לי לעקוב אחר המספר המתקשר ושעת ההתקשרות.

שלומית קואולמן: למרבה הצער המכשיר הראה ברוב המקרים PRIVATE .

שלומית קואולמן: כלומר, מספר בלתי מזוהה, ולעתים מספרים מחוץ לעיר שאינם מוכרים לי.

שלומית קואולמן: כאשר עניתי לטלפון המטלפן חיכה מספר דקות וניתק מבלי לומר דבר.

שלומית קואולמן: לאחר המעקב הלילי הגשתי תלונה למשטרה בתאריך 1.9.

שלומית קואולמן: 1999 בצירוף הרשימה שערכתי אך עד היום לא זכיתי להתייחסות.

שלומית קואולמן: ההטרדות חדלו באחרונה, אך בלילה האחרון שוב צלצל הטלפון בשעה 05:00 בבוקר והמכשיר הראה שזו חברתי הטובה.

שלומית קואולמן: בבירור שערכתי עמה בבוקר הסתבר שהיא זכתה לשלושה צלצולים ב-05:00 לפנות בוקר, הרימה ולא נענתה.

שלומית קואולמן: וכאשר חייגה כוכבית 42 הגיעה אליי.

שלומית קואולמן: הדברים תמוהים ומטרידים והתחושה היא שאין למי לפנות.

שלומית קואולמן: בנוסף, חשבונות הטלפון האחרונים נראים גבוהים מהרגיל.

שלומית קואולמן: החשש שיש לי התחברות זרה על הקו או משהו מוזר אחר שקורה הביאה אותי לפנות ל-166 ושם נאמר לי שעליי לבוא, אין כל אפשרות לטפל בזה בטלפון או בפקס, ולהגיש תלונה במחלקת עסקים, אך זאת רק לאחר שיש לי פירוט שיחות אותו בדקתי.

שלומית קואולמן: שיחה נוספת לשרות 199 לימדה אותי שמי שעונה שם לטלפון אינו רוצה לשרת אותי.

שלומית קואולמן: ראשית נאמר לי כי טלפונים אלחוטיים הם בעייתיים.

שלומית קואולמן: תגלית מעניינת.

שלומית קואולמן: או שילדים אחראים להטרדות או מישהו שמכיר אותי וכדומה.

שלומית קואולמן: נאמר לי שהפתרון היחיד לבירור העניין הסבוך הוא להגיש תלונה ולחכות, או לבקש פירוט שיחות שיעלה לי חמישה שקלים לחודש, ורק אז לאחר שאשלם ואבדוק את הרשימות אוכל לפנות אליהם שנית.

שלומית קואולמן: כמו כן הטלפנית קבעה נחרצות שלא ניתן לבצע כוכבית 42 לשיחה שנענתה, דבר שהוכח כלא נכון בהחלט.

שלומית קואולמן: כתוצאה מכך נאלצתי להזמין פירוט שיחות עבור ששת החודשים האחרונים ולחכות.

שלומית קואולמן: כידוע לי במספר מדינות מתוקנות צרכן הטלפון מקבל פירוט שיחות אין כסף ואיש שם לא משלם מבלי לדעת עבור מה הוא משלם.

שלומית קואולמן: אודה לטיפולכם בעניין".

אמנון כהן: תודה.

אמנון כהן: אין כאן נציגים של חברת פלאפון.

אמנון כהן: טוב שהציבור יידע זאת.

אמנון כהן: לחברת פלאפון יש מליון וחצי מנויים, ואין להם עניין לתת להם שירות, וכנראה גם לא פה.

אמנון כהן: אליהם היה לבוא ולהגיב על התלונות של הציבור או על הבעיות שהעלו כאן.

זבולון אורלב: אני בטוח שהדברים שנשמעו כאן הם לא חדשים לחברי הכנסת.

זבולון אורלב: אני כמעט בטוח שהם לא חדשים לבזק וגם לא לציבור הצופה בנו עכשיו.

זבולון אורלב: אני חושב שכל אחד מאיתנו כצרכן של בזק נתקל בקריירה שלו ובחיים שלו בבעיות שהיו, כולל אני.

זבולון אורלב: באופן כללי ברור שכל עוד בזק היא מונופול, תהיינה בעיות.

זבולון אורלב: הרופא הטוב ביותר לפתור באחת את כל הבעיות הוא להכניס תחרות לשוק הטלפונים.

זבולון אורלב: ברגע שתהיה תחרות - תהיה תחרות על לב הלקוחות.

זבולון אורלב: מכתבים ייענו, ותהיה התייחסות רצינית, אף על פי שאני גם היום בטוח שיש בבזק באמת אנשים טובים.

זבולון אורלב: את חלקם אני גם מכיר.

זבולון אורלב: בוודאי יש להם רצון טוב, אבל עצם המהות של מונופול, של גוף אחד שמחזיק את כל הזיכיון ואת כל האחריות, הוא כשלעצמו מזמין בעיות קשות מאוד כי הוא רואה את הלקוח כדבר מובן מאליו.

זבולון אורלב: אין ללקוח שום ברירה אחרת.

זבולון אורלב: הוא לא יכול להגיד לבזק, אתם לא חברה טובה, איבדתם את האמון שלי, אני רוצה לקבל את השרות הזה באופן אחר.

זבולון אורלב: אין לו את האפשרות הזאת.

זבולון אורלב: התודעה הזאת שקיימת בקרב המונופול, היא שגורמת לכל הרעות החולות.

מיכאל נודלמן: גם אני הייתי עד למקרים כאלה וגם אצלי היו דברים כאלה.

מיכאל נודלמן: בקריית שמונה קיבלתי חשבונות, והיו שם מספרי טלפונים שאני אפילו לא יודע מאיפה הם, אבל אני לא פניתי לחברת בזק, וזאת אולי הטעות שלי.

מיכאל נודלמן: אני יודע שיש ביורוקרטיה, במיוחד עם מונופולים ואני שתקתי.

מיכאל נודלמן: אני רוצה להגיד כל הכבוד ליזמים, כל הכבוד ליושב ראש הוועדה שיזם ישיבה זאת.

מיכאל נודלמן: אני חושב שכל עוד יהיו מונופולים בארץ כמו בבזק, יהיו מקרים כאלה.

מיכאל נודלמן: אני הייתי חבר ועדת הכספים בקדנציה הקודמת כשדיברו על הפרטה של בזק, כמה סערות היו שם, אמרו איזה חברה טובה, וכולם היו בעד עובדי בזק.

מיכאל נודלמן: זה נכון, זה מקובל.

מיכאל נודלמן: אבל גם צריכים להגן על הלקוחות.

מיכאל נודלמן: לא מקובל עלי מה ששמעתי פה.

מיכאל נודלמן: אני אפילו לא יודע איך קורה דבר כזה.

מיכאל נודלמן: אי אפשר להאמין.

זבולון אורלב: ברשותך, אני מבקש להשלים משפט.

זבולון אורלב: ביקשתי רשות וזה קרוב לסוף דבריך.

זבולון אורלב: באמת בשיחות הבינלאומיות – בזק בינלאומי נפתחה לתחרות ואין מונופול של בזק.

זבולון אורלב: ואדם יכול לבחור.

זבולון אורלב: קודם כל תראו איך החברות מתאמצות לחזר על פני לקוחות שלקוחות יקבלו את השרות באמצעות החברות.

זבולון אורלב: ואני כמעט בטוח, אני לא נביא, שהוועדה הזאת לא תקבל תלונות בכל מה שקשור בשיחות בינלאומיות.

זבולון אורלב: כיוון שאם ללקוח יש בעיות עם חברה והבעיות האלה לא באות לידי פתרון, אין לו שום בעיה.

זבולון אורלב: הוא בתוך דקות ספורות עובר לחברה אחרת.

זבולון אורלב: הואיל והחברה לא רוצה שהלקוחות יעזבו אותה, היא נותנת את כל השרות.

זבולון אורלב: דווקא בנושא הטלפונים בשיחות הבינלאומיות, זאת הוכחה שהתחרות זה הרופא הטוב ביותר לתת את הפתרונות המצויינים לאזרחים.

סופה לנדבר: נולדתי במדינה ששם תמיד אמרו שהלקוחות הם תמיד צודקים.

סופה לנדבר: אבל במקרה שלנו בזק תמיד צודק.

סופה לנדבר: אבל אני לא רואה שבזק תמיד צודק, ויכול להיות שלפני כמה שנים לא חשבתי שצריכים לעשות הפרטה של החברה.

סופה לנדבר: במקרה היום שיניתי את דעתי.

סופה לנדבר: אני חושבת שצריכים מייד להתחיל עם הפרטה.

סופה לנדבר: ופה צריכים להפריד בין עובדים ובין הפרטה של החברה.

סופה לנדבר: נכון,אנחנו כחברי כנסת חברים בוועדת הכספים וחברים בוועדת משנה להפרטה נדאג שישמרו את הזכויות עד כמה שזה ניתן.

סופה לנדבר: אבל במקרה הזה אדם שמשתמש בטלפונים ומקבל מכתבים כמו שאת קיבלת, ואני מאמינה שרבים מקבלים מכתבים כאלו, ורבים בכלל לא רוצים לפנות בגלל שיודעים שסחבת של מכתבים ופניות לא תתן פרי בכלל.

סופה לנדבר: לדעתי, כבוד היושב ראש, ההחלטה צריכה להיות של הוועדה לפניות הציבור.

סופה לנדבר: קודם כל צריכים לדרוש מבזק את התשובות למקרים כאלה ואחרים.

סופה לנדבר: אני מתפלאה בכלל שלקוח צריך להגיע לוועדה לפניות הציבור של הכנסת במקום לסדר את הדברים עם בזק ישירות.

סופה לנדבר: לא יכול להיות כדבר הזה.

סופה לנדבר: חוץ מזה, אני חושבת, שבגלל שבעם שלנו יש מחלה של ספורט לאומי לדבר, ואנחנו יודעים גם לאכול וגם לדבר.

סופה לנדבר: אבל כנראה לדבר הרבה יותר.

סופה לנדבר: צריכים להגיע לתחרות.

סופה לנדבר: צריכים לדאוג שזה לא יהיה בידיים של מונופול, וצריכים להגיע למסקנה שהפרטה זה הזמן של בזק.

עבד אלוהב דהאמשה: זה הדיון השלישי אם לא השני שאנחנו עורכים גם בעניין הזה של הפלאפונים של החברות.

עבד אלוהב דהאמשה: אני יודע שהמצוקה בעיקרו של דבר היא המצוקה של אזרחים, של האדם הפשוט שאין לו זמן ואין לו אמצעים גם לבדוק את החשבונות שמגיעים, וכמה זה זמן אוויר, וכמה זה כל סעיף אחר של החשבונות.

עבד אלוהב דהאמשה: ומישהו חייב לפקח על זה, לא רק מבחינה פנימית.

עבד אלוהב דהאמשה: אני חושב שהתרופה היא גם כן בשלושת הכיוונים המצטברים.

עבד אלוהב דהאמשה: קודם כל אסור שיהיה מונופול.

עבד אלוהב דהאמשה: יש מספיק חברות, ויש מספיק אפשרות גם טכנולוגית וגם מכל הבחינות האחרות שמתחרים בשוק.

עבד אלוהב דהאמשה: ברור שאור השמש והתחרות הם הדבר הכי מבריא את העניינים האלה.

עבד אלוהב דהאמשה: ואם ללכת לכיוון ההפרטה, אני חושב שגם זה כיוון לא רע, וזה כיוון שיכול באמת גם לעזור, לא רק במקרה של בזק או במקרה הזה אלא גם במקרים אחרים.

עבד אלוהב דהאמשה: ברגע שישנה הפרטה, אז מלבד שמירת זכויות העובדים כמובן, אז השוק יקבע.

עבד אלוהב דהאמשה: כללי התחרות הבריאה בשוק החופשי הם שיקבעו והם שיתנו את אותותיהם.

עבד אלוהב דהאמשה: הדרך השלישית שאני רוצה להצביע עליה, שבינתיים עד שאנחנו באמת מבצעים את כל הרפורמות, ועד שהדברים האלה מתבצעים, חייבים, גם הביקורת הפנימית של כל חברה, וגם הפיקוח של משרדי התקשורת ושל המשרדים השונים, גם כן להיות יותר יעילים ויותר פעילים ואינטנסיביים בכיוון הזה.

עבד אלוהב דהאמשה: תודה רבה.

אמנון כהן: אנחנו ניתן את רשות הדיבור למועצה לצרכנות.

אמנון כהן: מיכל בבקשה.

מיכל כהן: אני ברשותך רוצה להתייחס לשני נושאים שהועלו כבר, ולהוסיף עוד דברים נוספים.

מיכל כהן: הנושא של זמן אוויר, גם המועצה הישראלית לצרכנות מקבלת תלונות על הנושא הזה.

מיכל כהן: אנחנו ניסינו לנהל התכתבות עם בזק בנושא הזה, ולצערנו לא נענינו.

מיכל כהן: אני אסביר את הבעיה.

מיכל כהן: יושבת כאן העו"ד הגברת ניצה קראוס, אני מחזיקה התכתבות די ארוכה שכוללת בעיקר תזכורות, כי תשובה לא קיבלנו בנושא הזה.

מיכל כהן: הבעיה היא פשוטה, כשאתה מקבל את חשבון הטלפון שלך, כתוב למטה שאתה משלם עבור זמן אוויר לחברות השונות.

מיכל כהן: זמן אוויר לפלאפון, זמן אוויר לסלקום.

מיכל כהן: זה בנוסף לחשבון הטלפון שאתה מקבל מהחברה שאליה אתה משוייך.

מיכל כהן: אין לך שום יכולת לדעת מהו הזמן אוויר הזה, עם מי דיברת.

מיכל כהן: למי הולך הכסף הזה.

מיכל כהן: האם הכסף הזה הולך לבזק?

מיכל כהן: האם הכסף הזה הולך לחברות הסוללריות?

מיכל כהן: מי בכלל נתן להם רשות להיכנס ולתת את זה.

מיכל כהן: אני לבזק צריכה לשלם עבור השיחות שלי לבזק ולא עבור זמן אוויר.

מיכל כהן: פה יש בעיה שמישהו לקח לעצמו את הסמכות, לוקח איזה שהוא כסף שהוא התחשבנות כלשהי בין בזק ובין החברות הסלולריות על חשבוננו בלי שאנחנו באמת נדע במה מדובר.

מיכל כהן: ולכן, כאשר אנחנו פנינו לבזק, לא קיבלנו תשובה.

מיכל כהן: כשאנחנו פנינו לחברות הסלולריות הם אמרו שזה באחריות בזק.

מיכל כהן: וכרגיל הצרכן נופל באיזה שהוא מקום באמצע.

זבולון אורלב: צרכן שמבקש את הפרוט של זמן אוויר לא מקבל?

אמנון כהן: לא מקבל.

מיכל כהן: יכול לקבל פרוט של זמן אוויר.

מיכל כהן: בסדר, יכול להיות שלא קיבלו.

מיכל כהן: אבל עדיין אתה לא יודע למי שילמת עבור הדבר הזה.

מיכל כהן: מה פתאום בזק לוקח עבור זמן אוויר.

מיכל כהן: הלוא אתה משלם לבזק עבור הדברים שלו, ואתה משלם לחברות הסוללריות עבור הדבר שלהם, פה יש איזו שהי א פירצה שמישהו נכנס בה.

מיכל כהן: אנחנו חושבים שזכותנו לדעת מה הדבר הזה.

מיכל כהן: עובדה שעד היום לא קיבלנו תשובה.

מיכל כהן: אני חושבת שזה מעיד על משהו.

מיכל כהן: אולי עכשיו נקבל תשובה.

זבולון אורלב: זמן אוויר בחשבון זה לא הזמן שאת מדברת מהמכשיר הרגיל שלך אל מכשיר סלולרי?

מיכל כהן: אני מדברת רק על שיחות שאתה מנהל מבזק.

אמנון כהן: מטלפון בבית נניח לפלאפון .

מיכל כהן: נכון.

מיכל כהן: אתה משלם לבזק עבור מה?

מיכל כהן: למי?

מיכל כהן: הם טוענים שזה לא כסף שלהם.

מיכל כהן: שאתה לא משלם את הכסף להם.

מיכל כהן: שהם מעבירים את זה לחברות הסלולריות.

מיכל כהן: זה נושא אחד.

עבד דהאמשה: היתה החלטה שרק מי שמבקש יחובר.

אמנון כהן: היתה החלטה שלא תהיה החלטה.

מיכל כהן: לא היתה החלטה.

מיכל כהן: זאת בדיוק הבעיה שלא היתה החלטה.

מיכל כהן: אני אומר במלה אחת מה הבעיה.

מיכל כהן: היום כולנו יכולים להתקשר ל-057 הכולל המון דברים.

מיכל כהן: אם אתם זוכרים היה פעם 056 שיחות אירוטיות, אמרו: נבטל את זה ונעשה 057 לא שיחות אירוטיות.

מיכל כהן: גם ה-057- 90% בערך זה שיחות אירוטיות.

מיכל כהן: גם השיחות הלא אירוטיות הן שיחות שעולות הון עתק.

מיכל כהן: ילד מרים טלפון, רוצה לקבל תוצאות של כדורגל באנגליה, אחר כך מסתבר שבשביל דקה הוא שילם 80 שקל.

מיכל כהן: תבדוק ותנסה פעם.

מיכל כהן: תסתכל גם על המודעות שמופיעות בעיתונים.

מיכל כהן: יש מודעות שמופיעות בעיתונים, גם עם מיקרוסקופ אתה לא יכול לראות מה כתוב שם למטה.

מיכל כהן: כמה עולות שם השיחות.

מיכל כהן: השיחות האלה הן לא פעימות מונה רגילות.

מיכל כהן: מה שקורה זה שיש לנו המון שיחות של גניבות שיחות, של ילדים שמתקשרים בלי שהם יידעו.

מיכל כהן: יש איזה חברה שמספקת סיפורים לפני השינה.

מיכל כהן: אז מה איכפת לילד להרים טלפון כשהאמא שלו לא בבית, או שהיא כן בבית ולשמוע סיפור בטלפון סיפור לפני השינה.

מיכל כהן: אחר כך הוא מקבל חשבון של מאות שקלים.

מיכל כהן: עוד הערה אחת שאני רוצה להגיד , וגם זאת הציבור לא יודע, למרות שאני מוכרחה להגיד לזכותו של בזק שבחשבונות הטלפון האחרונים, אני מניחה שרוב הציבור לא שם לב לזה, אני כן שמתי לב לזה, בחשבון הטלפון בפעם הראשונה היה מצורף הסבר, ואני מניחה שזה גם כן בעקבות הפניות שלנו, מה זה 057 ושניתן להתנתק וכו' וכו'.

מיכל כהן: אבל הציבור בכלל לא יודע גם שהגברת הזאת שילמה 600 שקל לאופק, היא לא היתה צריכה לשלם את זה בכלל.

מיכל כהן: היא היתה יכולה להתמקח איתם.

ג'נט ישראלוב: מלבד אלף וכמה שקלים שעוד יש לי לשלם שלא שילמתי.

מיכל כהן: הציבור לא יודע שאם הוא לא משלם לחברות שמפעילות את 057 לבזק אסור לנתק את הקו.

מיכל כהן: אפשר לשלם בנפרד את החשבון לבזק, ולא לשלם את החשבון לחברות 057.

מיכל כהן: אבל הבעיה היא שהחברות האלה מפעילות עורכי דין.

מיכל כהן: האדם מקבל הביתה מכתבים מעורכי דין.

מיכל כהן: האזרח הפשוט נבהל.

מיכל כהן: אומרים לו: ננתק לך, נעקל לך.

מיכל כהן: לא מבזק הוא מקבל.

מיכל כהן: מהחברות של 057.

אמנון כהן: אבל בזק מנתקת, משתפת פעולה.

אמנון כהן: זאת עובדה.

מיכל כהן: הגברת לא ידעה מה שרוב הציבור לא יודע שהיא יכולה להפריד את החשבון.

מיכל כהן: לשלם את החשבון של בזק ואז בזק לא ינתק לה, ולשלם ולהתמקח עם חברת ה-057.

אמנון כהן: חמישה חודשים היא היתה מנותקת.

מיכל כהן: דבר אחרון, וזאת אולי דוגמה טובה לנושא של המונופול של בזק.

מיכל כהן: כיוון שבזק מונופול, בזק מרשה לעצמו להיכנס לכל מיני שירותים שהוא נותן לנו.

מיכל כהן: למשל לי יש שלושה קווי טלפון בבית.

מיכל כהן: אם לא שילמתי את חשבון הטלפון עבור קו אחד מאיזו שהיא סיבה, מנתקים לי את שלושתם.

מיכל כהן: דבר כזה כמובן יכול להתקיים רק במקום שיש מונופול, כי אחרת הייתי לוקחת קו אחד.

מיכל כהן: יש לי קו טלפון בדירה שכורה שהוא על שמי ויש לי בעיות עם השוכר, הוא לא שילם, אני מתווכחת איתו ובינתיים מנתקים לי את שלושת הקווים.

מיכל כהן: לא ייתכן שבזק לוקחת על עצמה את הזכות להיכנס אלי ולנתק שני קווי טלפון.

מיכל כהן: היתה תלונה שלמישהו היה כרטיס של בזכרט.

מיכל כהן: היתה לו התחשבנות נפרדת, וניתקו את קווי הטלפון בבית.

מיכל כהן: דבר כזה לא יעלה על הדעת.

מיכל כהן: יכולים להשתולל ולעשות בדברים האלה מה שרוצים וזה בוודאי נובע רק מהעובדה שבזק מונופול.

אמנון כהן: תודה רבה.

אמנון כהן: רשות הדיבור לעו"ד ירון לוינסון מהרשות להגנת הצרכן.

ירון לוינסון: אני מתנצל על האיחור.

ירון לוינסון: אני אגיד בקצרה דברים שאולי נאמרו כבר, ואני לא אחזור על מה שמיכל אמרה, רק להדגיש את הנושא של 056 ו-057, שחייבים לתת על זה את הדעת.

ירון לוינסון: אנחנו מקבלים עשרות תלונות בנושא.

ירון לוינסון: מנצלים מצוקות של ילדים וכל מיני אנשים שמתקשרים ואחר כך זה סיפור שלם לבטל את החיוב הזה.

ירון לוינסון: בזק מתנערת מזה ומעבירה את זה לחברות השונות, אבל הם מפעילים עורכי דין וחברות גבייה והעסק לא נעים.

ירון לוינסון: אני לא מבין למה לא מסוגלים לקבל החלטה מיידית לנתק את כל אזרחי המדינה עד שיעשו סדר.

ירון לוינסון: המצב הזה לא יכול להיות.

ירון לוינסון: מקבלים עשרות תלונות.

זבולון אורלב: מה אתה מציע שבזק תעשה?

ירון לוינסון: אני לא יודע.

ירון לוינסון: אני מעלה את הנושא.

ירון לוינסון: יש בעיה עם זה.

ירון לוינסון: צריכים לחשוב.

ירון לוינסון: רוב הדברים קשורים ל-057 ו-056 החשבונות המנופחים ולזה כן אפשר לתת את הדעת.

זבולון אורלב: אני בעד שבזק תיתן שירותים טובים, אבל בכל זאת צריך לגלות הגינות.

זבולון אורלב: ברישומים שלהם מופיע שמהטלפון הזה נעשתה שיחה.

זבולון אורלב: שהם יוכיחו.

זבולון אורלב: הם מוכיחים.

זבולון אורלב: הם אומרים לך: המכשירים שלנו מראים שדיברו מהטלפון, אתה אחראי, אתה בעל הטלפון, תשמור עליו.

ירון לוינסון: איך אוכיח שלא דיברתי?

אמנון כהן: זו התחברות מבחוץ.

עבד-אלמאלכ דהאמשה: לענין של 057 יש פתרון יסודי, החלטה שלא נתקבלה בוועדת הכלכלה.

עבד-אלמאלכ דהאמשה: אני חשבתי שהיא נתקבלה, אבל בסוף היא לא נתקבלה.

עבד-אלמאלכ דהאמשה: אני הייתי בוועדת הכלכלה בקדנציה הקודמת, דנו בנושא זה מספר פעמים וכמעט החלטנו.

עבד-אלמאלכ דהאמשה: אני סבור שהחלטנו שרק מי שרוצה להתחבר הוא יתחבר.

עבד-אלמאלכ דהאמשה: צריך לנתק את כל הציבור ומי שרוצה להתחבר – יתחבר.

עבד-אלמאלכ דהאמשה: זה פותר את הבעיות של 057.

מיכל כהן: ועדת הכלכלה כמעט והחליטה, אבל לא החליטה.

ירון לוינסון: פורסם בציבור נושא ירידת התעריפים ובמקביל כמובן העלו את דמי השימוש באופן משמעותי.

ירון לוינסון: אנחנו סבורים שאין הגיון לחייב בדמי שימוש קבועים במחיר כל כך גבוה כמו שזה היום, ביחוד כאלה שבכלל לא משתמשים בטלפון ומשלמים דמי שימוש מאוד גבוהים.

ירון לוינסון: יתרה מזאת, כל השירות הנלווה, למשל, 144, אתם יודעים כמה פעימות מונה משלמים עבור חיוג ל-144?

ירון לוינסון: 8 פעימות מונה.

ירון לוינסון: לדעתי זה לא סביר לחלוטין.

ירון לוינסון: נכון שזה אושר בוועדה, אבל עדיין זה לא סביר לחלוטין.

ירון לוינסון: שירות 144 הוא שירות מאוד נחוץ, פרט אולי לשירות יקיצה שבו לא חייבים להשתמש שהוא אולי שירות מותרות, אם בכלל, אבל כל השירותים הנלווים הם מאוד יקרים.

ירון לוינסון: החזרת טלפונים ישנים.

ירון לוינסון: מיכל דיברה על כך.

ירון לוינסון: טלפון חוגה זה פשוט שערוריה שכל חודש ירדו 3-4 שקלים לאורך שנים ובלחצים אדירים באופן אישי הצלחתי סוף סוף להיפטר מהחיוב הזה על טלפון של בעל הדירה הקודם.

ירון לוינסון: מיכל נגעה ברוב הבעיות, אבל יש הרבה תלונות.

ירון לוינסון: אנחנו מקבלים עשרות תלונות בחודש.

ירון לוינסון: בזק משיבה יפה, אורי סלע משיב יפה, אבל התשובות שלו לא מספקות.

אמנון כהן: אתן עכשיו לחברות סלקום ואורנג' להתייחס.

אמנון כהן: נציג חברת פלאפון לא הגיע.

אמנון כהן: לאחר מכן אתן לנציג חברת בזק להתייחס לנושא ואחר כך יתייחסו נציגי המשרדים השונים.

אמנון כהן: – משרדי הממשלה, משרד התעשיה והמסחר ומשרד התקשורת.

אמנון כהן: אני רוצה להציג מספר שאלות ואבקש את התייחסותכם: כיצד מתבצעים התשלומים לחברות סלולריות, חברות בינלאומיות – ברק, קווי זהב?

אמנון כהן: מדוע אין פירוט?

אמנון כהן: אני מבקש לדעת איך זה שבזק נותנת שירותים נוספים מעבר למה שהיא צריכה לתת בלי לקבל הסכמה מהלקוח?

אמנון כהן: האם לבזק יש רווח כאשר היא גובה תשלומים שלא שייכים לה ומעבירה אותם לחברות?

אמנון כהן: ומה הרווח?

אמנון כהן: האם יש נוהל ערעור?

אמנון כהן: האם הגברת ג'נט יכולה לערער?

אמנון כהן: נניח שהתשובה של נציג פניות הציבור של חברת בזק לא מספקת, האם היא יכולה לערער והיכן היא יכולה לערער?

אמנון כהן: אני מבקש לדעת מה הנוהל.

אמנון כהן: הציבור ששומע אותנו שיידע מה עליו לעשות וכיצד לפעול.

אמנון כהן: אני מבקש שתתייחסו לשירות 056 ו-057 .

אמנון כהן: אני מבקש תשובות על הנושא שהעלתה הגברת מיכל כהן, שאם יש ברשותי שלושה קווי טלפון שהם על שמי, כאשר קו אחד רשום על שם העסק ובעסק לא שילמו את חשבון הטלפון, כתוצאה מכך מנתקים לי את כל שלושת קווי הטלפון, כולל הטלפון בבית.

אמנון כהן: למה לא להפריד את הקווים?

אמנון כהן: אם לא שילמתי עבור הקו בעסק, לנתק רק את הקו בעסק ולא גם בבית.

אמנון כהן: לא תמיד שלושת הקווים באותו בית, לפעמים הם בבתים אחרים, לפעמים זה בעסק.

אמנון כהן: למה הקשיחות הזאת?

אמנון כהן: דבר חשוב נוסף, אין בעיה שגוף אחד יתן את כל השירותים, אבל אני חושב שראוי שאם בזק רוצה להיכנס לתחום נוסף, אז לפני כן בחודש ששולחים את התשלומים היא צריכה לפרסם שהיא רוצה להיכנס לתחום נוסף לטובת הלקוח, להרחיב את השירות, ואם תרצה להתחבר לשירות הנוסף, בבקשה להתקשר לבזק, ולא לחבר אותו אוטומטית ולהודיע שאם תרצה להתנתק אז תתקשר.

אמנון כהן: קודם כל צריך לקבל את ההסכמה של הלקוח.

אמנון כהן: למה זה עובד הפוך?

אמנון כהן: קודם כל צריך לקבל את האישור של הלקוח, ורק אחר כך צריך לתת לו את השירות, ולא מלכתחילה לחבר אותו ואז הוא אפילו לא יודע שהוא מחובר, לא קיבל שום הודעה הביתה שהוא מחובר, וכאשר יש בעיות הוא רוצה להתנתק.

חיים חביב: אדוני היושב-ראש, יש לי הערה לסדר.

חיים חביב: אני חושב שאם תתחיל עם המשרדים הממשלתיים, וקודם כל עם משרד התקשורת, הרבה דברים יתבהרו כאן ואולי יחסכו אחר כך את הצורך בתגובות כאלה או אחרות.

אמנון כהן: קיבלתי את ההצעה.

רבקה גרב: אני מבקשת להוסיף לנושא שירות 144.

רבקה גרב: אם לכל אזרח היתה אפשרות להיכנס לסניף הדואר ולבקש ספרי טלפון מהצפון עד הדרום, אז בזק יכול להגיד לי: גברת, את עצלנית, את יכולה לגשת לרשות הדואר, לקחת את כל ספרי הטלפון, להעמידם בספריה, ולא תצטרכי להטריד אותנו ואנחנו לא נגבה ממך שמונה שיחות.

רבקה גרב: אני תושבת ראשון לציון, אם אכנס לסניף הדואר, אני אקבל רק את הספר של אזור תל-אביב.

רבקה גרב: אני לא אקבל את הספר של טבריה, של ערד, של ראש הנקרה.

דוד חוה: רשות הדואר זה סיפור אחד.

דוד חוה: אלה שני דברים שונים.

דוד חוה: בכל חנויות בזק יש את כל הספרים של כל הארץ ולקוח של בזק יכול לקבל אותם.

דוד חוה: יכול להיות שלא היה באופן זמני.

אמנון כהן: בכל מקרה שמונה פעימות מונה עבור קבלת מספר טלפון זה מוגזם מאוד לפי הערכתי.

אמנון כהן: רשות הדיבור לנציג משרד התקשורת, מר חיים חביב, סמנכ"ל פיקוח בזק ודואר.

חיים חביב: אני מבקש להעיר שנשמעו כאן טענות רבות מאשר אפשר להקיף בדיון אחד.

חיים חביב: וחלק מהפניות, למיטב ידיעתי, לא הגיעו לגורמים המקצועיים לפני הדיון הזה.

חיים חביב: קודם כל הכתובת, לפי עמדת משרד התקשורת, היא המפעילים שנותנים את השירות.

חיים חביב: אנחנו מטפלים בקצה הקרחון, שזה כמות מסויימת של פונים שלא התרצו ישירות אצל המפעילים.

חיים חביב: סדר הגודל הזה בשנה האחרונה עמד על 1300 פניות בכלל ענף הבזק, שמתרכזים במשרד התקשורת, ואם יהיה ענין, אני אוכל לתת אחר כך גם את ההתפלגות העיקרית בחתך של מפעילים ובחתך של נושאים.

אמנון כהן: אף אחד לא הינחה אותה שהיא צריכה לפנות למשרד התקשורת.

זבולון אורלב: זו התרומה של הישיבה הזאת ושל השידור הזה.

זבולון אורלב: זו התרומה של היושב-ראש.

זבולון אורלב: עכשיו לפחות אלה שצופים יכולים לדעת שהם יכולים לפנות למשרד התקשורת.

חיים חביב: לפי הנתונים הסטטיסטיים שבידינו – על המכלול של 1200-1100 פניות בשנה הקודמת, ונכון לסוף נובמבר 1300 פניות, אנחנו מצליחים לרצות במידה כזאת או אחרת בערך כ-85% עד 90% מהפונים.

חיים חביב: זה דבר שחשוב לדעת.

חיים חביב: שירות 057 הוא סוגיה כואבת מאוד, קשה מאוד ובעייתית מאוד.

חיים חביב: מי שהכשיל אותה, ואני אומר זאת כאן בזהירות, זאת ועדת הכלכלה של הכנסת.

חיים חביב: הוועדה הכשילה את התיקון.

זבולון אורלב: חלפה קדנציה.

זבולון אורלב: אני כבר ביקשתי מכמה גורמים שיכינו לי הצעת חוק חדשה ונחבור כמה חברי כנסת ונגיש הצעת חוק חדשה.

חיים חביב: רק בשביל הקוריוז אני אציין שיושבים פה לפי זכרוני, לפחות שני חברי כנסת – חברת-הכנסת סופה לנדבר, וחבר-הכנסת גדעון עזרא – שקיבלו תשובות מאוד מפורטות כשהם פנו בנושא 057 במהלך שלוש השנים האחרונות.

חיים חביב: יש פה רעה חולה, והפתרון האולטימטיבי שמשרד התקשורת חוזר ומציג במשך חמש ועדות כלכלה בשנתיים האחרונות לכנסת, זה חסימה גורפת של 057 ופתיחה של אזור חיוג זה רק לפי רצונו של המנוי.

זבולון אורלב: זאת תקנה, או חוק?

חיים חביב: יש תקנות שמסדירות את נושא 057.

חיים חביב: בשל הפיקנטריה אני אזכיר שחבר הכנסת לשעבר פנחסי, כשר התקשורת, חתום על הרשיונות הראשונים לספקים האלה.

חיים חביב: זאת בעיה.

חיים חביב: אנחנו פועלים פה בשני מישורים.

חיים חביב: מישור אחד הוא מישור האכיפה, שהפעולה היא מאוד נמרצת וחריפה.

חיים חביב: המישור השני, שאנחנו עומדים כל הזמן באיום של בג"ץ, אנחנו לא נותנים רשיונות חדשים.

חיים חביב: נוצר מצב שבשנה האחרונה אנחנו סגרנו קרוב ל-40 מפעילים מהסוג הזה.

חיים חביב: אנחנו מעריכים שיש עוד בערך סדר גודל של פחות מ-10 שאלה בעיקר עובדים בתחום האפור, שלכאורה הם על פי הרשיון וצריך למצוא הפרות מהותיות כדי להפסיק פעילות של גורם כזה.

חיים חביב: הפנייה לוועדת הכלכלה בנושאים האלה היתה גם מגורמים נוספים.

חיים חביב: למשל היו כל האיגודים הצרכניים היציגים היו גם פניות של ראש המועצה לשלום הילד.

חיים חביב: לצערי זה לא שאמרו לנו לא.

חיים חביב: הכנסת צריכה להלין על עצמה, כי זאת סמכות של ועדת הכלכלה להתקין את התקנה הזאת.

חיים חביב: אנחנו נקלענו למצבים מאוד מביכים.

אמנון כהן: אבקש את התייחסותה של היועצת המשפטית של הכנסת.

קרן גרין: בנוגע לנושא של 057, בוועדת הכלכלה לא אמרו לכם שלא, אלא היה צריך חוות דעת שאומרת שזה לא פוגע בחופש העיסוק, והפגיעה של זה היא במידה סבירה, כי זה תקנות שלמעשה פוגעות בחופש העיסוק.

קרן גרין: היועצת המשפטית של הוועדה, אתי בנדלר היתה בקשר עם עורכי דין ממשרד התקשורת, בין היתר עם העורך דין דייב האוזן קוראל, והיא היתה אמורה לספק נתונים על האכיפה שאתם עושים, ועל כל מיני נתונים פרקטיים, כדי שתהיה חוות דעת.

קרן גרין: היו המון התכתבויות בענין הזה, והכנסת הסתיימה טרם שניתנה חוות דעת כי לא היו מספיק נתונים.

קרן גרין: ועדת הכלכלה רצתה לאשר את התיקון הזה, רק היו צריכים כמה חוות דעת כדי לאשר שזה לא פוגע בחופש העיסוק.

קרן גרין: בכל זאת זו תקנה.

זבולון אורלב: הנה הכדור חזר אליכם.

קרן גרין: הרוב בעד תקנות כאלה, ואני מאמינה שחברי ועדת הכלכלה יצביעו בעד זה.

חיים חביב: ברמה העובדתית כל מה שאת אומרת נכון.

חיים חביב: אני גם הדגשתי שהוועדה לא דחתה.

חיים חביב: התוצאה היא דחייה מתמשכת של שנתיים, כאשר אנחנו באנו מגובשים.

חיים חביב: אני חושב שזה לא הדיון פה, כי כל פעם דרשו עוד חוות דעת.

חיים חביב: הדברים הוכרעו גם בהרכבים של חבר כנסת ויושב ראש.

חיים חביב: אני חושב שזה לא הגון.

חיים חביב: זה לגבי ה-057.

חיים חביב: אנחנו מודעים לבעיה, אנחנו פועלים.

חיים חביב: סגרנו הרבה מאוד פונים.

חיים חביב: אני לא יכול להודיע לבן אדם אל תשלם, זה לא בסמכותי לפי חוות דעת משפטית שיש לי, אבל יש לי דוגמאות שאני עניתי לאנשים, שאני נותן לו את ההיסטוריה העובדתית של הספק הספציפי שתובע אותו, שרשיונו נשלל בגלל הפרות מהותיות של רשיון.

חיים חביב: סביר להניח שאם הוא יילך לבית משפט, בית המשפט יגלה יותר רוחב לב ממה שהסמכות החוקית שלי מתירה לי.

חיים חביב: יש גם מכתבים מאוד חריגים שמעורבים ילדים קטנים, סכומים גדולים מאוד.

חיים חביב: אני אפילו אמרתי שאני מוכן לבוא ולתת עדות מומחה בנושא 057.

עמנואל שלום: אני מבקש לציין שהיום אנחנו גם שולחים את המכתבים ללקוחות ומודיעים להם זאת.

חיים חביב: זה לא וולונטרי, זו חובה שלכם בתקנות, שאתם צריכים בתדירות מסויימת לעשות זאת.

אמנון כהן: מיכל ציינה לשבחה של בזק שאת החשבונות האחרונים היא כן קיבלה הביתה.

אמנון כהן: היא הודתה בכך.

אמנון כהן: אומנם זה קצת מאוחר, אבל יותר טוב מאשר אף פעם.

מיכל כהן: אני בטוחה שאם כל אחד יתאמץ הוא יזכור שהוא קיבל - אני ערה לזה מפני שאני מטפלת בנושא הזה - שההודעה היתה מצורפת לחשבון הטלפון.

חיים חביב: ברשותך עוד שתי נקודות בסוגיה הזאת כי היא באמת נוגעת לציבור רחב מאוד.

חיים חביב: שליש מהמינויים הקוויים הם חסומים היום כי זה ארגונים גדולים, משרדי ממשלה, צה"ל וכו' שמודעים לזה וביקשו חסימה גורפת.

חיים חביב: בן-אדם מהיישוב רשאי לבקש בבזק לחסום אותו ל-057, החברה מחוייבת לעשות את זה תוך שבעה ימים והחסימה היא ללא תשלום.

חיים חביב: חשוב להדגיש את זה.

אמנון כהן: איך עושים את זה?

חיים חביב: פונים למשרד העסקים הקרוב בחיוג 199 שזה על חשבון בזק, זה גם לא עולה למנוי, והוא מבקש נא לחסום את הקו שלי לשירות 057.

חיים חביב: וכעבור ימים אחדים זה נחסם והוא גם מקבל אסמכתא בכתב שהחסימה בוצעה.

אמנון כהן: מי ששומע בבית יכול להשתמש בהצעה שלך להתנתק דרך 199 ותוך מספר ימים הוא ינותק.

חיים חביב: עוד נקודה אחת.

חיים חביב: על פי התקנות חברת בזק מנועה מלנתק קו בגלל אי תשלום חשבון לספקים מהסוג הזה.

חיים חביב: זאת אומרת, בלי להיכנס להנמקות, אם הגברת אומרת להם: אני משיגה על החשבון הזה, היא גם לא חייבת להתחיל לנמק, שזה גם לא נוח מבחינת פגיעה בפרטיות שלה, היא אומרת: אני לא מכירה בקטע הזה של חיובי 057.

חיים חביב: באותו רגע בזק חייבת להפריד את החשבון, לתבוע רק את הקטע של בזק, והיא מודיעה מצדה לספק שהקטע שלך סורב לתשלום.

חיים חביב: נכון שעכשיו הספק יגיע לגברת, היא לא פתרה את הבעיה אלא רק דחתה אותה בכמה חודשים.

מיכל כהן: הוא יגיע אליה עם עורכי דין ואיומים והיא מסכנה לא מבינה שהיא יכולה לסרב לשלם.

ג'נט ישראלוב: גם במכתב הראשון שבזק שלחו לי כתשובה נאמר:

ג'נט ישראלוב: לפי בירור שהם עשו השיחות שעליהן ערערתי נעשו בסמוך לשיחות עירוניות.

ג'נט ישראלוב: הם יכלו כבר במכתב הראשון למסור לי שאני יכולה להפריד את זה, ואת זה הם לא עשו.

מיכל כהן: בדיוק.

מיכל כהן: פה היתה השגיאה הראשונה של בזק.

גדעון עזרא: אני שומע פה דברים חשובים מאוד.

גדעון עזרא: אדוני היושב-ראש, אתה כל פעם פונה לצופים בבית.

גדעון עזרא: מספר הצופים בבית עכשיו אינו גדול.

גדעון עזרא: חשוב מאוד שהציבור יידע את הדברים וצריך למצוא דרך שהכנסת תודיע לאזרחי מדינת ישראל את הממצאים שעלו בוועדה הזאת על מנת שכל עם ישראל יידע.

גדעון עזרא: מי שעובד לא נמצא עכשיו בבית ולא צופה בערוץ 33.

אמנון כהן: חבר-הכנסת עזרא, נוציא הודעה לעתונות, נוציא את כל הסיכום של הישיבה הזאת.

גדעון עזרא: אבל אין פה אף עתונאי.

גדעון עזרא: זה לא מעניין אותם.

גדעון עזרא: אני חושב שהנושא הזה חיוני לציבור.

גדעון עזרא: יש כאן עתונאי אחד ששייך לערוץ 33.

גדעון עזרא: אני מדבר על מי שלא קשור לערוץ 33.

אמנון כהן: תודה על ההערה החשובה.

חיים חביב: נושא שני - היו השגות על חשבון או עררים על גובה החשבון.

חיים חביב: ככל שזה נוגע לחברת בזק, זה מעוגן בכללי בזק, שירותי החברה, אלה כללים שהניחו את היסוד לכינון ועדת ערר שפועלת בחברת בזק כבר עשר שנים, בראש הוועדה עומד דירקטור של החברה שהוא ממונה מטעם הממשלה, חברים בה שני נציגים של הארגונים היציגים של הציבור.

חיים חביב: חבר בה המבקר הפנימי של בזק, ומטעם משרד התקשורת חבר בה מנהל אגף הפיקוח שזה אנוכי.

חיים חביב: זאת כתובת בהחלט ראויה לחשבונות שנוגעים לבזק והמנוי שלא התרצה בדרג הפנימי של בזק, שיהיה נמוך או גבוה ככל שיהיה, הוא פונה לגוף הזה.

חיים חביב: בפני הגוף הזה מונחים כמויות קטנות במהלך השנה, אבל כאשר יש צורך הוא מתכנס וההכרעה שלו בדרך כלל מתקבלת.

חיים חביב: אני לא מכיר מקרים שהכרעות של הוועדה נדחו.

חיים חביב: ההחלטה מיושמת ככתבה וכלשונה.

חיים חביב: זה קיים בחברת בזק.

חיים חביב: לגבי הפנייה, יש ועדת ערר עליונה לפניות הציבור.

חיים חביב: אפשר לפנות בפקס ואפשר לפנות במכתב.

חיים חביב: אין לי כרגע את הכתובת, לכן אני לא רוצה להטעות.

חיים חביב: חברת הבת של בזק בינלאומי הקימה ועדה דומה לטיפול בפניות ציבור, העמידה בראשה שופט בדימוס, זה פורום שנתפס גם תדמיתית וגם עניינית כאובייקטיבי יותר ומכריע בהשגות האלה ומכבדים אותו בחברות.

חיים חביב: יש חברות ששוקלות את זה, אבל עוד לא הקימו פורום כזה, אבל יש להם את הדרגים שמטפלים בפניות הציבור.

חיים חביב: זה לגבי השגות על עררים.

חיים חביב: עלתה פה סוגיה של הנחות.

חיים חביב: משרד התקשורת כבר בשנת 1984 עיקר מכל החקיקה את נושא מתן ההנחות.

חיים חביב: בזק מקבלת את התמורה הכלכלית שעולה לה לתת כל שירות.

חיים חביב: בזק היא לא כתובת למתן הנחות לציבור כזה או אחר.

חיים חביב: את ההנחות מתקצבים הגופים הנוגעים בדבר.

חיים חביב: זאת אומרת, אם משרד הביטחון משתתף בהנחות טלפון לנכי צה"ל, או הביטוח הלאומי לסוג של נכים אחרים – הביטוח הלאומי מתקצב את זה מתקציבו.

חיים חביב: לגבי האזרח הרגיל, כאשר הולכים לתחרות צריך לעקר כל מיני רעות חולות מהעבר שזה סבסודים צולבים ותעריפים שאין להם שום קשר לעלויות במציאות וכו'.

חיים חביב: לכן משרד התקשורת פועל פה יחד עם משרד האוצר וכל התעריפים גם באים לאישור ועדת הכספים, נבדקים בצורה מאוד מפורטת.

חיים חביב: זה לא אומר שבמאות סוגי תעריפים לאלפי שירותים אין גם פה ושם שגיאות שמתקנים אותן עם הזמן, אבל בעקרון בזק לא נותנת הנחות ואת ההנחות מממנים הגופים המתקצבים את ההנחה – ביטוח לאומי, משרד הביטחון.

אמנון כהן: בזק לא מתקצבת שיחות טלפון?

חיים חביב: הכתובת היא לא בזק.

חיים חביב: עמדת משרד התקשורת מבחינת מדיניות היא שבזק היא לא הכתובת לבקש הנחות.

חיים חביב: אפשר לשנות את זה.

אמנון כהן: אם בזק מיוזמתה רוצה לתת הנחות, האם היא יכולה?

חיים חביב: למעלה מ-90% של התעריפים של בזק חייבים באישור ועדת הכספים.

חיים חביב: יש תעריף מופחת שהיה יוזמה של חברי כנסת בוועדת הכספים לפני שנתיים-שלוש.

חיים חביב: יש טלפון בהרבה בתי-אב שמאופיינים על-ידי גמלאים שמחזיקים את הטלפון כקו חיים, הם כמעט ולא מנהלים שיחות אלא הילדים מצלצלים כדי לראות מה מצב בריאותם, או הם מצלצלים אם יש איזה אירוע רפואי, אז מתחת לסף מסויים של צריכה בחודש יש לו הנחה שמעוגנת בתקנות, ואני מעריך שיש 200-300 אלף טלפונים במדינת ישראל שמקבלים את ההנחה הזאת.

חיים חביב: דרך אגב, יש גם אבסורדים.

חיים חביב: אני מגלה לבזק שלפעמים על הטלפון השני, אם באותו חודש צרכתי פחות, אני מקבל את ההנחה של הגמלאים.

חיים חביב: זה לגבי הנחות.

חיים חביב: אני חושב שבגדול אני הקפתי את הנושאים העיקריים פה.

אמנון כהן: תתייחס בבקשה לגבייה שמעבירה את הכספים לחברות אחרות?

אמנון כהן: מלכתחילה היא כותבת שהיא לא אחראית על שום דבר.

חיים חביב: קודם כל חשוב להדגיש שהדברים האלה מעוגנים בתקנות.

חיים חביב: בזק לא פועלת פה בשרירות לב.

חיים חביב: אם היא גבתה סכום עבור ספק 057, היא מעבירה את הסכום הזה לספק.

חיים חביב: הכל מופיע בחשבון.

חיים חביב: בזק שולחת חשבון ונותנת לך 14 עד 21 יום לשלם את החשבון.

חיים חביב: אתה יכול תוך התקופה הזאת לערער או להשיג על החשבון.

חיים חביב: אני מסכים איתך שאם זו גבייה אוטומטית מחשבון הבנק, יכולה להיות פה בעיה.

מיכל כהן: הבעיה היא שהציבור לא יודע שהוא יכול להפריד בין התשלומים האלה.

מיכל כהן: הוא לא יודע שהוא יכול לשלם בנפרד לבזק ולהתמקח עם שירות 057.

שלומית קואולמן: כל החברות הסלולריות, אספר מנסיוני.

שלומית קואולמן: אני לא מתקשרת לחברה מסויימת.

שלומית קואולמן: רציתי לברר סכום מסויים ואמרו לי לפנות לחברות הסלולריות.

שלומית קואולמן: פניתי לחברה הסלולרית ואמרו לי שזה באחריות בזק.

שלומית קואולמן: הרמתי ידיים ושילמתי את הסכום.

חיים חביב: אם מסתכלים על ההיסטוריה של החשבונאות, הפירוט דווקא ניתן, לפחות לדעת משרד התקשורת, לכיוון הצרכן.

חיים חביב: הצרכן רואה ששיחה מסויימת - וזה יהיה יותר ויותר אופייני, כי אנחנו פותחים בחודשים הקרובים את השוק המקומי, זאת אומרת תהיה תחרות גם על הטלפון הביתי מעוד שלושה מפעילים - הפירוט של החשבון מאפשר לצרכן לראות את התמחור.

שלומית קואולמן: מפורט סכום של 70 שקלים לחברה מסויימת.

שלומית קואולמן: אני מבקשת לדעת איך הגיעו לסכום הזה של 70 שקלים.

שלומית קואולמן: אף אחד לא יכול להגיד לי את זה.

שלומית קואולמן: הם אומרים לי שזה לא באחריות שלהם וגובים ממני 70 שקלים.

שלומית קואולמן: לכל חברה יש את הסכום שלה.

שלומית קואולמן: וכתוב למטה שזה לא באחריות בזק.

שלומית קואולמן: וזה מועבר ישירות לחברה הספקית.

שלומית קואולמן: אני מבקשת לדעת את הפירוט איך הגיעו לסכום הזה של 70 שקל, את החישוב המתמטי.

שלומית קואולמן: אין פירוט חשבון.

אמנון כהן: בנושא הזה אין לך תשובה?

חיים חביב: הערתי לנושאים העיקריים.

חיים חביב: לגבי הגבייה אני אומר שלדעת המשרד היא ניתנה כדי שהציבור יידע את התמחור של השירות הזה לפחות במידה כללית.

חיים חביב: שיידע שאם מצלצלים מהבית לטלפון נייד, שאם הוא מצלצל לטלפון נייד של חברה א' זה יותר זול מאשר אם הוא מצלצל לנייד של חברה ב', כדי שהכל לא ייתפס כסכום אחד כללי.

חיים חביב: ואז ישאלו למה בזק מחייבת על דקה לחברה א' במחיר כזה, ועל דקה לחברה ב' במחיר אחר.

חיים חביב: ברגע ששמו את הפירוק של המרכיב הזה זה נותן לצרכן שיקול דעת לראות שאולי כדאי לו להתקשר עם חברה סלולרית אחרת וכך הוא יוזיל את העלות.

חיים חביב: זה נתון לשיקול דעתו.

אמנון כהן: כשאני צריך להתקשר למישהו, אני מתקשר, ולא חשוב איזה מכשיר יש לו.

אמנון כהן: אני לא מחליט לאיזה מכשיר להתקשר, אני מתקשר למכשיר שלו.

אמנון כהן: יש לו פלאפון או סלקום וכיוון שאני צריך להשיג אותו אני לא חושב על המכשיר שיש לו ואני מתקשר.

אמנון כהן: אני יודע שפלאפון יותר יקר אבל אין לי ברירה.

אמנון כהן: לא ענית לי על השאלה אם יש לי שלושה קווי טלפון, אחד מהם במשרד, אחד מהם בדירה שאני מקבל עליה שכר דירה והשלישי אצלי בבית, אם מישהו לא שילם, למה מנתקים לי את שלושת הקווים?

אמנון כהן: חיים חביב אני אשיב לך תשובה שנראית בעיניי הגיונית.

אמנון כהן: אם יש לך משרד עורכי דין ויש לך שלושה-ארבעה קווים, אתה לא יכול לשחק איתם בכלים שלובים.

אמנון כהן: אם לא שילמת לקו אחד בעסק, מנתקים לך את כל הקווים.

אמנון כהן: זה מעוגן בתקנות.

אמנון כהן: החברה רשאית לנתק.

אמנון כהן: אם לא שולם חשבון מסויים והגעת למצב של ניתוק, ואחרי כמה חודשים את מגישה התקנת קו במקום אחר, ברגע שבזק מגלה שאת הבעלים שלא שילם להם חשבון מסויים בקו אחר, הם פונים אלייך וזה תקין מבחינה מסחרית.

זבולון אורלב: להתקין קו חדש זה סיפור אחר, אבל אם יש לאדם שני קווים, אחד בחנות ואחד בבית, והוא לא שילם את חשבון הטלפון בחנות שלו, למה מנתקים לו את הקו בבית?

חיים חביב: אני חושב שזה מצב תקין והוא מעוגן בתקנות.

חיים חביב: אם אתה בעל שלושה קווים ולא חשוב איפה הם, ולא שילמת תשלום עבור קו אחד, אתה הבעלים ואתה אחראי כלפי החברה לשלם את כל התשלומים.

חיים חביב: לא משנה איפה הקווים.

חיים חביב: יכול להיות ששני קווים בבית ואחד בעסק.

חיים חביב: אבל הבעלים כלפי החברה הוא אחד ויחיד.

חיים חביב: אם הוא לא שילם את החשבון של אחד הקווים האלה, אני חושב שמבחינה מסחרית זה בהחלט מוצדק, הגון ותקין, שלא ימשיכו לתת לו את השירות.

זבולון אורלב: בעל ואשה הם אותה אישיות משפטית לצורך הענין הזה?

אמנון כהן: בבקשה, עורך דין יצחק קמחי, הממונה על הגנת הצרכן במשרד התעשיה והמסחר.

יצחק קמחי: מספר הדגשים על הדברים שהועלו כאן.

יצחק קמחי: יש דברים שהועלו קודם על ידי חבריי ואני לא אחזור וארחיב.

יצחק קמחי: בנושא של 057, גם אליי מגיעות פניות רבות ואני מקווה שתצא מפה קריאה שהנושא הזה יטופל ויסתיים.

יצחק קמחי: אי אפשר להחזיק את הציבור כשבוי.

יצחק קמחי: שאם אתה לא ניתקת או לא הודעת, אז אתה עדיין מחובר.

יצחק קמחי: זה קורה לא רק בשירות 057, זה קורה גם במקרים אחרים והם לא נשוא הדיון כאן.

יצחק קמחי: הדרך כמובן צריכה להיות הפוכה – אם אתה רוצה להתחבר לשירות מסויים, תבקש, תפנה, תתחבר.

יצחק קמחי: שאף אחד לא יסדר לך את החיים מראש.

יצחק קמחי: הפטריאליזם הזה הוא לא נכון והוא גורם להמון בעיות.

יצחק קמחי: תלונות על 057 - פניות של הורים לילדים, שיחות אירוטיות שהוזכרו ואני לא ארחיב את הדיבור על הנושא.

יצחק קמחי: נושא נוסף שהועלה כאן וגם אליו הגיעו פניות, דיברו פה על טלפוני חוגה.

יצחק קמחי: זה לא נגמר בחיוב על טלפוני החוגה, זה גם על טלפוני זמיר שהם לכאורה טלפונים דגיטליים, טלפונים לחצנים.

יצחק קמחי: אני פניתי למר חביב חיים במשרד התקשורת כבר במאי ואני עדיין מחכה לתשובה בענין.

יצחק קמחי: הנושא עדיין בבדיקה.

יצחק קמחי: אני מאוד מקווה שהוא ייבדק סוף סוף.

יצחק קמחי: אין שום סיבה לחייב אנשים שישלמו אומנם סכום קטן, אתה אולי אפילו לא שם לב לכך בחשבון, 2 שקלים, אבל לאורך עשר שנים זה מצטבר ל-200 שקל.

יצחק קמחי: אני לא מדבר על הריביות ועל ערך הכסף.

יצחק קמחי: אתה שילמת את המכשיר או את ערכו פי כמה וכמה בסופו של דבר לאורך מספר שנים.

יצחק קמחי: אני לא מבין, הציבור נשאר שבוי כי פעם הוא רכש מכשיר חוגה או קיבל מכשיר חוגה?

יצחק קמחי: אם יש איזה שהוא ערך כלכלי לאותו מכשיר חוגה, תסיימו את הענין, תשחררו את האנשים.

יצחק קמחי: מדוע להמשיך ולחייב אותם?

יצחק קמחי: זאת מין קופה רושמת שהכספים נכנסים לבזק כל חודש, מין תשלום קבוע קטן, אתה לא שם לב, מישהו מסתכל על 2 שקלים בחשבון של כמה מאות שקלים?

ירון לוינסון: 3-4 שקלים.

יצחק קמחי: 4 שקלים.

יצחק קמחי: מה זה משנה?

יצחק קמחי: זה נראה כאילו טריוויאלי לחלוטין, אבל זה לא, רבותי.

יצחק קמחי: מדובר על מדי חודשיים לאורך שנים.

יצחק קמחי: אין לזה שום הצדקה כלכלית.

זבולון אורלב: בזק רוצה להעניש את הלקוחות שעב רו למכשיר אחר?

יצחק קמחי: הם עברו מזמן למכשיר אחר.

מיכל כהן: הם רק לא החזירו את המכשיר הישן כי הוא מקולקל , או סתם מונח כאבן שאין לה הופכין.

יצחק קמחי: נשאר להם בבית המכשיר.

יצחק קמחי: המכשיר לא מחובר לקו.

יצחק קמחי: הם לא יודעים שהם יכולים להחזיר את המכשיר ולהיפטר מהתשלום של 3-4 שקלים.

מיכל כהן: הם גם לא יודעים שהם משלמים על זה.

יצחק קמחי: הגיע הזמן לשחרר אותם מהתשלום הזה.

יצחק קמחי: זה פשוט לא נראה הגיוני.

אמנון כהן: מה עושה המשרד שלך בשביל זה?

אמנון כהן: לצערי הרב, למשרד שלי אין שליטה על בזק.

אמנון כהן: לכן פניתי למשרד התקשורת וביקשתי לפתור את הבעיה.

אמנון כהן: אני יושב ומחכה לתשובה מחודש מאי.

אמנון כהן: קיבלתי שתי תשובות ביניים: הנושא עדיין בבדיקה.

זבולון אורלב: זה מעוגן בתקנות?

חיים חביב: הכל בבזק מעוגן בתקנות.

חיים חביב: זה לא ענין של תקנות, אלה דברים לא הגיוניים.

יצחק קמחי: זאת בדיוק הבעיה.

יצחק קמחי: אין לי ספק שהכל מעוגן בתקנות, רבותיי, אבל גם לתקנות צריך להיות איזה שהוא היגיון בסופו של דבר.

יצחק קמחי: הנושא של 144 שדובר עליו, אותו תעריף של 8 פעימות מונה.

יצחק קמחי: נכון, אתה יכול לקבל את כל מדריכי הטלפון של כל הארץ ולעשות לך ספריה ענקית בבית, אולי זה יכסה חלק מהמקרים, אבל לא פעם אתה מחפש מספר של אדם שעבר דירה וזה עדיין לא מעודכן במדריך הטלפון ואין לך ברירה אלא לפנות לשירות 144 כדי לקבל את המידע הזה.

עמנואל שלום: המידע הזה מתקבל בחינם.

עמנואל שלום: רק מי שמופיע במדריך של אותה שנה – מחוייב.

עמנואל שלום: אם הוא לא מופיע כי הוא עבר דירה או החליף כתובת – המנוי לא משלם בכלל.

יצחק קמחי: אדוני, אתה באמת חושב שיש אזרח אחד במדינת ישראל שכל שנה יילך לחנויות של בזק ויזמין או ירכוש את כל מדריכי הטלפון של כל הארץ, יסחב אותם לביתו וישים אותם בספריה, האם אתם באמת מעלים את זה על הדעת?

חיים חביב: מה שאתה אומר יש היגיון בצדו, אבל לא זאת השאלה.

חיים חביב: השאלה היתה מתי מחייבים ומתי לא מחייבים.

יצחק קמחי: לחייב 8 שיחות מול לקחת ספריית מדריכי טלפון וכל שנה להחליפם, צריך בזה היגיון.

יצחק קמחי: אתם אנשים טובים, תחשבו בהיגיון.

יצחק קמחי: דבר נוסף.

יצחק קמחי: אני מאוד מקווה שהגברת ג'נט שהציגה קודם את הדברים שלה פה, כאשר חיברו לה את הקו והצטרכה לשלם את דמי השימוש, לפחות נתנו לה אותה הנחה של מישהו שלא השתמש כל כך הרבה בקו שלו.

ג'נט ישראלוב: לא נתנו לי שום הנחה.

יצחק קמחי: אני מתאר לעצמי שלא, אבל יש שם איזו שהיא הערה.

יצחק קמחי: היא הרי בוודאי לא טילפנה באותו זמן שניתקו לה את הקו.

אמנון כהן: אם בזק רוצה לתת הנחה, האם יש לה דרך?

יצחק קמחי: אני לא יודע.

יצחק קמחי: אני מקווה שבזק יגידו לנו.

חיים חביב: התשובה פשוטה לדעתי.

חיים חביב: אם מנוי מסיבותיו, נניח יצא לשליחות לחוץ לארץ והוא מבקש להקפיא את הטלפון, יש שנ י מצבים - - -

עמנואל שלום: כבוד היושב-ראש, סליחה, אני רוצה להעיר, לא תמיד אם יש לנו את זכות הדיבור בסוף אנחנו יכולים להעיר בצורה הולמת.

עמנואל שלום: אבל יש פה דברים נקודתיים שאם נעלה אותם במכלול הדברים הם יתמסמסו.

עמנואל שלום: לפעמים אנחנו גם רוצים את זכות הדיבור להשיב נקודתית למשהו שאנחנו יכולים אולי להאיר את הענין.

אמנון כהן: אי אפשר שתיתנו תשובה על כל שאלה.

אמנון כהן: אנחנו הגענו כרגע למשרד האחרון, הוא יסיים והבמה היא שלכם.

יצחק קמחי: שתי נקודות קטנות נוספות.

יצחק קמחי: אחת, עוד הפעם אותה הערה שגם העירו לחבר-הכנסת הנכבד בנוגע לחברות השיחות הבינלאומיות.

יצחק קמחי: כולם היום חושבים שהם הכי זולים, כולם נותנים מבצעים לשלושה חודשים.

יצחק קמחי: רבותי, הסתכלו קדימה.

יצחק קמחי: מה קורה אחרי אותם שלושה חודשים חינם וכמה עולה ההתנתקות.

יצחק קמחי: דרך אגב, היא עולה עשרות שקלים.

יצחק קמחי: כאשר אנחנו מדברים על מחיר שיחה או דקת שיחה של חצי שקל למשל - עולה עשרות שקלים לעבור או להתנתק מאותה חברה.

ירון לוינסון: מאות שקלים.

יצחק קמחי: הייתי עדין כרגע.

יצחק קמחי: אם אתה רוצה אני אדאג להעביר לך את המספרים היותר מעודכנים.

יצחק קמחי: זה לא הנושא היום.

יצחק קמחי: אתה מתחייב להיות משוייך לתקופת זמן.

יצחק קמחי: זה לא שאתה מייד עובר בקלות כזאת.

יצחק קמחי: אחרת תשלם קנס.

יצחק קמחי: רבותי, מתנות בחינם עדיין אין.

קרן גרין: אם יש הטעייה, משרד התעשיה והמסחר לא יכול להוציא איזה שהם צווים?

מיכל כהן: זאת לא הטעייה.

מיכל כהן: הציבור לא קורא את זה.

מיכל כהן: הם אומרים הכל וכותבים הכל.

יצחק קמחי: זה לא פעם מפנה לתקנון, לא פעם אלה אותיות קטנות שאתה לא בדיוק רואה אותן, או איזה שהוא הבזק קטן בטלוויזיה בזמן שהפרסומת עוברת במהירות ואתה אפילו לא מספיק לקרוא את השורה הזאת.

יצחק קמחי: אולי אם תקליט את הפרסומת בוידאו ותקפיא את התמונה, אולי תראה שם יותר פרטים.

יצחק קמחי: אדוני היושב-ראש, רק עוד התייחסות אחת לנושא ואני אבקש שאולי אתה תפנה זאת לחברות הסלולריות – זה כל הנושא של מחירי הגישה לחברות הסלולריות.

יצחק קמחי: למיטב ידיעתי, ואני לא ארחיב פה את הנושא, כי זה לא עלה, גם כן בעיה של מחירי גישה שונים לחברות סלולריות שונות.

יצחק קמחי: יש מחירי יציאה, ואני מקווה שנקבל פרטים בנושא.

אמנון כהן: אבקש התייחסות של חברת סלקום לנושא הגבייה ופירוט התשלום.

אמנון כהן: עורך דין אבי יעקב זאדה, מנהל מחלקת לקוחות פיננסיים בחברת סלקום, בבקשה.

אבי יעקב זאדה: ברשותכם, אתייחס למספר נקודות שהועלו.

אבי יעקב זאדה: באשר לשיחות יוצאות שמקורן בטלפונים של חברת בזק, חייבים להבחין שמי שבעצם גובה את הכספים זו חברת בזק וחברת בזק מחייבת את הלקוחות במספר אלמנטים בגין כל שיחה.

אבי יעקב זאדה: החלק האחד , חלקה של בזק, שזה מהווה מעין סעיף קישוריות שהוא מגיע בממוצע לכדי 6.9 אגורות לדקה, בנוסף לכך מחוייב הלקוח בזמן האוויר של המפעיל הסלולרי אליו נמענה השיחה.

אבי יעקב זאדה: לדוגמה, לקוח של חברת בזק שהתקשר לחברת סלקום, ישלם לפני מע"מ 55.64 אגורות לסלקום, לפרטנר הוא ישלם 60.9 אגורות, ולפלאפון – 78.25 אגורות במהלך היום.

אבי יעקב זאדה: אני חייב להדגיש שהחלק שחברות הסלולר מקבלות, ככל שהדבר נוגע לסלקום, אנחנו מקבלים את חלקנו במה שמוגדר זמן האוויר של השיחה הנכנסת.

אמנון כהן: מה נשאר לבזק?

עמנואל שלום: הנציג של סלקום לא ציטט נכון את התעריף של בזק.

עמנואל שלום: בזק לא מקבלת בשיחה שיוצאת מבזק למפעיל סלולרי 6.9 אגורות לדקה.

עמנואל שלום: היא מקבלת בשעות השיא 6 אגורות, בשעות הביניים – 3.5 אגורות ובשעות השפל – 2.4 אגורות.

עמנואל שלום: כל החלק של בזק ירד באופן דרסטי בעקבות ההמלצות של ועדה ציבורית שבחנה את כל הנושא של הקישוריות והחלק של בזק, כמה מגיע לבזק.

עמנואל שלום: אז פשוט, לידיעת הציבור, אנחנו פה בקטע הזה, מה שמגיע לנו זה קטע מאוד מאוד מינורי.

זבולון אורלב: למה אתם שליחים שלהם?

עמנואל שלום: אני רוצה להגיד לך, בהמשך למה שאמרת, שדווקא בגלל שהשוק היום יותר פתוח, אולי אנחנו עדיין מונופול דה-יורה, אבל אנחנו כבר לא מונופול דה-פקטו.

אמנון כהן: סליחה, תתייחס לסלקום בלבד.

אמנון כהן: נציג פלאפון לא הגיע, נשמור להם את הזכות שלהם.

אמנון כהן: דבר אחד אני מבקש לדעת, מ-50 וכמה אגורות שאתה אמרת שמועברים אליך, כמה נשאר לבזק?

אבי יעקב זאדה: אני שוב אומר, בזק יודעת בדיוק את חלקה ומה היא לוקחת בשיחה היוצאת.

זבולון אורלב: למה אתם לא גובים את זה במישרין?

אבי יעקב זאדה: כי לא ניתן.

אבי יעקב זאדה: חייבים להבין שמי שיוזם את השיחה זה מנוי של חברת בזק.

אבי יעקב זאדה: השיחה מגיעה ומשתכללת דרך המערכות של חברת בזק.

אבי יעקב זאדה: חברת בזק היא זו שרושמת את השיחה, שעת עריכתה, שעת סיומה, והיא זו שגם מתמחרת את השיחה.

אבי יעקב זאדה: אני לא יודע מי המנוי שמתקשר.

אבי יעקב זאדה: במרבית המקרים זה יכול להיות מצב שזה מנוי שאני לא יודע מיהו, הוא גם לא מנוי של סלקום.

אבי יעקב זאדה: כיצד אפנה אליו?

אבי יעקב זאדה: איך אגבה את חלקי?

אבי יעקב זאדה: כמו שציינתי, אנחנו חייבים להשתמש במנגנון של חברת בזק כדי ששם יבוצע התמחור, ומשם תועבר השיחה.

שלום עמנואל: אם לקוח שלך, של סלקום, מתקשר ללקוח בזק, אתה גובה עבור בזק את התעריף שלו, ואתה מעביר את החלק לבזק?

שלום עמנואל: כך זה עובד?

אבי יעקב זאדה: מה שקורה בכיוון ההפוך, אם לקוח סלולרי מתקשר לטלפון של בזק, הוא משלם את זמן האוויר של המפעיל הסלולרי.

אבי יעקב זאדה: ככל שהדבר נוגע לחברת סלקום, ובנוסף לכך הוא משלם עוד סכום שמועבר לחברת בזק בעבור הפעולות שבזק מבצעת.

זבולון אורלב: זה אותו הסכום הקישורי, זה אותו הסכום?

אבי יעקב זאדה: בעבור הסכום הקישורי.

שלום עמנואל: הוא גובה מן הלקוחות 6.9 אגורות, ומעביר לבזק 4 אגורות.

קריאה: תבחינו בין הקטע של ההתחשבנות לבין הקטע מול הלקוח.

קריאה: הלקוח משלם את הממשקים ביניכם.

אבי יעקב זאדה: הדיון כאן נוגע למה שהלקוח משלם.

אבי יעקב זאדה: הוא פחות נוגע לממשק שקיים באורח שוטף בין המפעילים לבין עצמם שזה מנגנון נפרד.

זבולון אורלב: האזרח משלם את הממשקים ביניכם.

אבי יעקב זאדה: הלקוח משלם את הסכומים שאכן גובים ממנו.

אבי יעקב זאדה: זה באשר לנושא של פירוט השיחות.

אבי יעקב זאדה: אני חייב לציין שלאור זאת, לקוח של חברת בזק שמתקשר לחברת סלקום ומבקש לדעת מדוע הוא חוייב בחלקה של סלקום בחשבון של בזק, סלקום לא יכולה לבוא ולדעת במה דברים אמורים לאור העובדה שהרישום המסודר של כל שיחה ושיחה נמצא במאגרי המידע של חברת בזק.

אמנון כהן: סליחה, זאת אומרת, אם אני קיבלתי בחשבון בזק 80 שקל העברה לסלקום, אין אחריות לבזק, אין שום דבר.

אמנון כהן: אני רוצה לדעת את הפירוט של 80 השקל.

אבי יעקב זאדה: יפה.

אבי יעקב זאדה: אני מניח שלחברת בזק יש מנגנון של פרוט שיחות.

אמנון כהן: הוא אומר: לא, תפנה אליך.

אורי סלע: בחודש מרס כל אזרח במדינת ישראל יידע זאת.

אמנון כהן: אתם עובדים בכיוון הזה.

אמנון כהן: היום לא ניתן לדעת.

קריאה: בגדול זה מוטל על הלקוח, אבל אנחנו מספקים לו את התעריפון ולפי שעות אפשר לעשות את החשבון.

קריאה: זו פעולה חשבונית שאפשר לבצע אותה.

אמנון כהן: ואם הוא לא מנהל חשבונות ואין לו מחשב?

אמנון כהן: אני מבין שהיום זה לא ניתן, ועד חודש מרס אתם חותרים לאיזה שהוא מנגנון.

יעקב אבי זאדה: אני חייב לציין שבכיוון ההפוך, היה והלקוח של חברת סלקום מתקשר ללקוח של חברת בזק, יש בידי הלקוח מידע שמציין בפניו כיצד תומחרה השיחה.

יעקב אבי זאדה: אם יש לו פרוט שיחות, הוא יכול לראות מה מרכיב סלקום ומה מרכיב בזק בכל שיחה ושיחה, כך שהשקיפות כאן בסלקום היא ברורה מאליה.

יעקב אבי זאדה: נקודה נוספת, אנחנו לא מחייבים את הלקוחות שלנו עבור פרוט השיחות.

יעקב אבי זאדה: פרוט השיחות מכאן ואילך ניתן חינם כשרות ללקוחות שלנו.

אמנון כהן: בזק מבקשת חמישה שקלים.

קריאה: כמה לוקחים אצלכם על פרוט שיחות מזדמן שאזרח רוצה?

אבי יעקב זאדה: אם לקוח רוצה מכאן ואילך פרוט שיחות, הוא יקבל את השרות חינם אין כסף.

אבי יעקב זאדה: אם הלקוח בדיעבד רוצה בעבור חודש ספציפי ומסויים פרוט שיחות, הוא יחוייב בעלות של כ-16 שקלים.

אמנון כהן: תודה.

אמנון כהן: אני מבקש לעשות סדר.

אמנון כהן: אני רוצה שהסיכום שלכם של בזק יהיה די מורחב, אני רוצה להיות הוגן איתכם, אבל אני רוצה התייחסות קצרה של אורנג', מה ההבדל ביניכם לבין חברה אחרת, מה אתם אומרים על הפרוט ועל כל הנושא הזה?

יעקב זכאי: ההתייחסות הקודמת של חברי היתה נכונה בכל מה שקשור לפרוט השיחות שיוצאות מחברת בזק ומסתיימות ברשת סלולרית.

יעקב זכאי: להבדיל מחברות לחברות, כשהשיחה יוצאת מרשת פרטנר לרשת אחרת, אנחנו לא גובים תשלומי קישוריות, אלא סופגים את זה בעצמנו.

יעקב זכאי: לגבי פרוטי שיחות, אכן המנוי שלנו מקבל פרוטי שיחות אם הוא מבקש אותם באופן קבוע, למיטב זכרוני זה ללא תשלום, אם הוא מבקש בדיעבד, הוא משלם סכום מסויים שהוא לא סכום גבוה.

אמנון כהן: אני מבקש להתייחס לכל השאלות שהועלו כאן, קודם כל על ידי הפונות, ולאחר מכן לשאלות שאני הוספתי, ותשתדלו שהציבור ישמע.

אמנון כהן: אנחנו נהיה הוגנים אתכם וניתן לכם את הזמן הדרוש.

אמנון כהן: מר עמנואל שלום, מנהל אגף תמחיר ורגולציה בבזק, בבקשה.

עמנואל שלום: אני רוצה להתחיל בכך שנכון שבזק הוא מונופול, אבל דווקא בגלל שהוא מונופול, הוא כפוף למשטר פיקוח מאוד מאוד קפדני בכל קנה מידה של השוואה בינלאומית, אולי משטר הפיקוח הכי קפדני שקיים בעולם.

עמנואל שלום: הרגולטור שלו הוא משרד התקשורת עם משרד האוצר.

עמנואל שלום: בכל האישורים של התעריפים הבסיסים הוא פונה לוועדת הכספים של הכנסת.

עמנואל שלום: הוא צריך לקבל את אישורם.

עמנואל שלום: הוא גם כפוף היום לממונה על ההגבלים העסקיים, וכל תעריף שנקבע בתקנות עובר סינון ובדיקה מדוקדקת ביותר של הגורמים הרגולטוריים השונים.

עמנואל שלום: התעריפים של בזק ככלל, ברמה הבסיסית בהשוואה לכל קנה מידה בינלאומי של מדינות מערביות עם תל"ג גבוה באותה רמה כמו של בזק, הם גבוהים בהרבה מהתעריפים הבסיסיים של רמת התעריפים של בזק.

עמנואל שלום: את זה אני רוצה להגיד באופן כללי.

עמנואל שלום: בשנים האחרונות התעריפים של בזק הוזלו כתוצאה ממשטר מקדם התייעלות שמופעל על בזק מזה עשר שנים.

עמנואל שלום: כל ועדה שבחנה את התעריפים של בזק אחרי חמש שנים של המשטר הקודם, הציעה הוזלה משמעותית בבסיס התעריפים.

עמנואל שלום: ועדת שולל הוזילה את התעריפים הבסיסיים של בזק ב-10% בבסיס, ועדת גרונר שבחנה את מבנה התעריפים ובסיס התעריפים של בזק בשנה שעברה הוזילה אותם בבסיס בכ-8% בעדכון התעריפים שהיה ב-1.4.

עמנואל שלום: 1999 והמליצה של שינויים מבניים בתעריפים של החברה כדי שהתעריפים יהיו כמה שקרוב יותר לכיסוי העלויות.

זבולון אורלב: בכמה הוזלו התעריפים של בזק בינלאומי אחרי הפתיחה לתחרות - ב-70%?

שלום עמנואל: זה נכון, אבל אני רוצה להזכיר לך שההוזלה הזאת התאפשרה בגלל שהיה סבסוד צולב בין התעריפים הבינלאומיים והתעריפים האחרים בזמן שבזק היתה אחראית להם.

שלום עמנואל: וכל התעריפים הארציים דאז סובסדו על ידי התעריפים הבינלאומיים.

שלום עמנואל: ולכן, כאשר זה נפתח לתחרות, היה הרבה מקום להוזיל אותה.

זבולון אורלב: מי יודע איזה סבסודים יש היום לתעריפים?

זבולון אורלב: רק תחרות תחשוף את האמת.

שלום עמנואל: קודם כל אנחנו לא פוחדים מתחרות.

שלום עמנואל: כפי שציינתי התעריפים שלנו הם נמוכים, ואנחנו מוכנים להתחרות עם כל מפעיל בתנאים הוגנים.

שלום עמנואל: וכאשר הכללים יוסדרו, העמדה של בזק תמיד היתה שאנחנו בעד תחרות אבל גם לא נקשור את הידיים שלנו מאחורי הכתפיים, שזאת תהיה תחרות הוגנת.

שלום עמנואל: רציתי להתייחס לכמה נקודות ספציפיות - תעריף 144.

שלום עמנואל: נכון שהתעריף עלה מ-4 פעימות מונה ל-8 פעימות מונה.

שלום עמנואל: אבל 4 פעימות המונה האלה שהיו לפני העלאה 8 פעימות מונה, היו שווים יותר מבחינה כספית.

שלום עמנואל: צריך לזכור שפעימת המונה הוזלה בעדכון התעריפים של ה-1.4.1999 בכ-22%.

שלום עמנואל: זאת אומרת, במונחים כספיים היתה העלאה של 57%.

שלום עמנואל: כלומר, בכסף 4 פעימות המונה הקודמים היו שווים ל-1.06 שקל, והיום 8 פעימות מונה זה כ-1.60 שקל.

שלום עמנואל: זאת העלאה של 60%, אבל זה לא הכפלה של המחיר כפי שמשתמע מהעלאה של 4 ל-8.

שלום עמנואל: מ-4 ל-8 זה מאה אחוז הכפלה.

שלום עמנואל: קודם כל מי שהמליץ על זה היתה ועדה ציבורית – ועדת גרונר שהמליצה להעלות את התעריפים של 144 בצורה מאוד מאוד דרסטית.

שלום עמנואל: כי לפי הבדיקה של העלויות של בזק היא הגיעה למסקנה ש-4 פעימות מונה לא מכסות את העלויות, והשרות צריך לכסות את העלויות, או שהשיחות יעלו יותר.

שלום עמנואל: אבל יש הגיון כלכלי שכל שרות צריך לכסות את העלויות.

אמנון כהן: שלא הכל יהיה כלכלי.

אמנון כהן: יש אפשרות שזה יירד, או שאתם חושבים שאי אפשר להוריד זאת?

שלום עמנואל: כרגע אני לא יכול לתת לך תשובה.

שלום עמנואל: בינתיים זה התעריף בתקנות.

שלום עמנואל: אני לא רוצה להיכנס לשאלה אם אנחנו שוקלים להוריד את זה.

שלום עמנואל: אני פשוט לא מוסמך כרגע לתת תשובה בנושא הזה.

אמנון כהן: מי מטפל בזה - הוועדה הציבורית?

שלום עמנואל: אני מציע שבנושא הזה תפנו למשרד התקשורת והם יתייחסו לסוגייה הזאת.

שלום עמנואל: התעריפים שאושרו בעדכון האחרון היו תעריפים שהומלצו על ידי ועדה ציבורית, והם קיבלו את האישור של הגורמים הרגולטוריים, והם גם קיבלו את האישור של ועדת הכספים של הכנסת.

שלום עמנואל: זאת אומרת, שוועדת הכספים של הכנסת אישרה את העלאה מ-4 יחידות מנייה ל-8 יחידות מנייה.

אמנון כהן: אנחנו נשנה את זה.

עמנואל שלום: אני רק רוצה להגיד עוד נקודה אחת ואחר כך אני אעביר את רשות הדיבור לקולגות שלי.

עמנואל שלום: לגבי ציוד קצה, אני רוצה לציין שנכון שהחיוב בגינם - - -

זבולון אורלב: אדוני מדבר על טלפון חוגה?

עמנואל שלום: טלפון חוגה, זמיר, עפרוני וכו'.

עמנואל שלום: היתה העלאת דרסטית בחיוב החודשי של המכשירים האלה.

עמנואל שלום: זה גם כתוצאה מההמלצות של ועדת גרונר, וזה גם כן עבר את אישור ועדת הכספים של הכנסת.

עמנואל שלום: לא בהכרח בזק היתה שותפה למהלך הזה, אם היא הסכימה לזה, אבל זאת היתה פסיקה של הוועדה.

גדעון עזרא: מה אתם עושים עם המכשיר שאתם מקבלים בחזרה?

עמנואל שלום: רוב המכשירים שנמצאים היום אצל הלקוחות - כ-2 מיליון מכשירים, הם מכשירים טובים כמו זמיר ועפרוני, שהלקוח מקבל שרות לכל החיים.

עמנואל שלום: אם נשבר לו המכשיר הוא יכול להיכנס למשרד העסקים ולקבל שרות.

גדעון עזרא: תענה לי על השאלה.

גדעון עזרא: מה אתם עושים עם המכשירים שמחזירים לכם?

זבולון אורלב: למה אתה צריך להטריח את האדם להוריד מהבוידעם את הטלפון ולהחזיר לך.

זבולון אורלב: מה אתם עושים עם המכשיר?

עמנואל שלום: זה מכשיר של בזק.

זבולון אורלב: מה תעשה איתו?

זבולון אורלב: תשים אותו במוזיאון הבזק?

דוד חוה: מכשירי זמיר ניתנים לשיפוץ ומוחזרים ללקוחות שמגיע להם שרות בחינם כי הם משלמים דמי שימוש.

דוד חוה: לגבי מכשיר חוגה, אני מסכים עם כולם שהוא פסה, אבל יש אוכלוסייה מסויימת, בודדת, שעדיין נצמדת למכשיר כמו חירשים שצריכים את הפעמון החזק, עוורים שנוח להם לחייג, וכאלה שמסיבות כלשהן רוצים להכניס את המנעול.

דוד חוה: אין לנו היום מערכת של חלפים, ואפשר לעשות משלושה מכשירים מכשיר אחד.

דוד חוה: גם זו לטובה.

דוד חוה: כלומר, מבחינת מתן שירות, אנחנו מעוניינים לתת את השרות.

דוד חוה: מעבר לזה, אין במכשירי החוגה מה לעשות.

אמנון כהן: לא התייחסתם לנושא של מסירת מספר טלפון של מישהו למישהו.

אמנון כהן: זאת אומרת, אם אני מבקש פרוט שיחות של מספר טלפון מסויים, זה ניתן חופשי.

דוד חוה: בעיקרון, פרוט שיחות ניתן אך ורק למנוי שעל שמו רשום הטלפון, וכנגד בקשה בפקס או במכתב.

דוד חוה: כל אחד יכול, אבל האלטרניבה היא לקחת כל לקוח למשרדי עסקים ולזהות אותו, וזה כמובן לא שרות.

אמנון כהן: למה לא לתת לו קוד?

אמנון כהן: אשתך רוצה לדעת עם מי דיברת כל החודש.

גדעון עזרא: שולחים את זה לכתובת של המנוי.

דוד חוה: רק לכתובת של המנוי, לא פקס, ולא שום אמצעי אחר.

אורי סלע: הלקוח מזדהה עם תעודת זהות.

אמנון כהן: מה ציינתם שהולך להיות בחודש מרס?

אורי סלע: בחודש מרס יהיה פרוט שבשורה אחת הלקוח יידע שברגע שהוא מתקשר ממספר טלפון של בזק למספר טלפון סלולרי, הוא יקבל שורה שתפרט לו את המרכיב של בזק בתוך אותה שיחה, ואת המרכיב של הסלולר, זאת אומרת זמן אוויר.

אורי סלע: אני רוצה לציין עוד פעם שלגבי הקטע של זמן האוויר חייבים להבין שבזק מקבלת את התעריפים מהמפעילים הסלולריים.

אורי סלע: זאת אומרת, אם לקוח רוצה לדעת על מה הוא מחוייב בזמן אוויר, הוא יכול לפנות גם למפעיל הסלולרי ולשאול אותו בדיוק אותן שאלות, כי את כל טבלאות התעריפים לגבי הקטע של זמן האוויר מקבלים מהחברות הסלולריות.

אורי סלע: אני לא מדבר על תעריף ד', שכך אנחנו קוראים לו בעגה מקצועית שזה התעריף שלנו, שאנחנו גובים עבור השיחה.

אורי סלע: ההתמצאות של האזרח הפשוט היא שזמן אוויר מתקשר עם חברה סלולרית.

אורי סלע: אפשר להבין שברגע שהוא רוצה את הפרוט, או לדעת לגבי התעריפים, אני לא מדבר על השיחות, הוא יכול לפנות למפעיל ולדעת את זה, כי זמן אוויר זה כסף שעובר למפעיל.

אמנון כהן: יש עוד שאלות שנשאלתם שאתם רוצים להתייחס אליהן?

אמנון כהן: קיבלנו תשובות על חלק מהשאלות.

אמנון כהן: האם יש מקרים שבזק מזכה חשבונות?

זבולון אורלב: מטריד אותי טלפון החוגה.

זבולון אורלב: אתה יודע עבור כמה טלפונים חוגות אתם מחייבים?

זבולון אורלב: אם אתם מחייבים עבור עשרת אלפים מכשירים, זה נשמע סביר.

זבולון אורלב: אבל אם יתברר לך שאתה מחייב עבור מאה אלף מכשירים, ברור לך שמאה אלף איש לא משתמשים בטלפוני החוגה.

אורי סלע: אני חושב שגם את השאלה הזאת אפשר להפנות למשרד התקשורת, כי ברגע שבזק מחוייבת על שרות מסויים לנצח, היא מחוייבת לתת את השרות לנצח.

אורי סלע: כשלקוח לוקח את המכשיר בחכירה מבזק הוא מקבל שרות לכל החיים.

אורי סלע: מי שיכול להוציא את השרות מתוך התקנות זה רק משרד התקשורת.

זבולון אורלב: אני לא מתכוון להוציא אותו.

אורי סלע: משרד התקשורת צריך להגיד לנו, רבותי, פסה הקטע של החוגה.

אורי סלע: ברגע שהוא יגיד לנו שפסה הקטע של החוגה, צריך למצוא פתרון איך אני מוריד את הדברים האלה מהלקוחות ולא מחייב אותם.

אורי סלע: אבל אנחנו צריכים לקבל הוראה בנושא הזה, כי זה רשום בתקנות.

אורי סלע: ברגע שאני נותן שרות לכל החיים על המכשיר, זה רשום בתקנות.

אורי סלע: לא בזק מוציאה דברים מהתקנות.

זבולון אורלב: אומרים לך שהסכום שאתה גובה עבור המכשיר כבר עבר כמה פעמים את העלות של המכשיר.

אורי סלע: יכול להיות ומקובל.

אורי סלע: אני אומר שוב, זה עניין שמשרד התקשורת צריך לעשות - להוציא את המכשיר מתוך התקנות.

גדעון עזרא: אתם רואים אבסורד, למה אתם לא מציעים להם?

ירון לוינסון: זה לא אבסורד, זה רווח.

רבקה גרב: סליחה, אני לא קיבלתי תשובה לאף שאלה שלי.

שלום עמנואל: לפני כמה שנים אנחנו פנינו למשרד התקשורת וביקשנו להוציא את מכשיר החוגה מהתקנות והם לא הסכימו.

שלום עמנואל: באותה נקודת זמן הם לא הסכימו.

גדעון עזרא: שאלה שנייה, שאתם בטח לא תענו.

גדעון עזרא: נאמר כאן על ידי המועצה לצרכנות שאתם לא עונים על מכתבים.

גדעון עזרא: אני חושב שזה דבר בהחלט לא תקין.

גדעון עזרא: זה טעון שיפור מיידי לדעתי.

אמנון כהן: אני הבנתי שהפנייה צריכה להיות למשרד התקשורת.

אמנון כהן: גברותי הנכבדות, רבקה וג'נט, אני מציע שתשבו כאן אחרי הישיבה עם כל הגורמים ותקבלו תשובות והדרכה לאן אתן צריכות לפנות.

אמנון כהן: תעבירו להם את המסמכים.

אמנון כהן: אני חושב שתקבלו את התשובות הנכונות.

אמנון כהן: אני רוצה לצאת עם המלצות סופיות של הוועדה.

אמנון כהן: אני מבקש שכל אחד ירשום לעצמו את הדברים.

אמנון כהן: כפי שציינתם, בחודש מרס ייצא פרוט שיחות ופרוט של זמן האוויר בדף החשבון שאתם מגישים לצרכנים, כולל כל החברות הסלולריות.

אמנון כהן: אני מבקש להקדים את הפרוט הזה.

אמנון כהן: יש הרבה מאוד בעיות לעולים חדשים שלא דוברים את השפה, האם אפשר יהיה איכשהו לצרף בתוך החשבון שלהם דף בשפה הרוסית, או האמהרית?

אמנון כהן: אולי אפשר לראות לפי שם משפחה, או לשלוח לכולם דף כזה כדי שכולם יבינו את הפרוט.

אמנון כהן: האם יש נוהל מסויים של ערעורים?

אמנון כהן: שמענו שמשרד התקשורת מטפל בהרבה מאוד בעיות ויכול לעזור להם.

אמנון כהן: ראינו פה שהגברת קיבלה הרבה מאוד מכתבים, ואפילו פעם אחת לא העירו את תשומת ליבה שהיא יכולה להתנתק משירות כזה או אחר, ולהמשיך לקבל את השרות של בזק.

אמנון כהן: היא לא היתה צריכה להתנתק חמישה חודשים.

אמנון כהן: אולי היא לא ידעה, אולי לא הסבו את תשומת ליבה.

אמנון כהן: שמענו שבערעורים אפשר לפנות למשרד התקשורת.

אמנון כהן: יש לשלוח הודעה כזאת בחשבון הטלפון, או כל לעדכן את ההודעות כל שלושה חודשים, שכל אזרח במדינה יידע שאם יש לו איזו שהיא בעיה הוא יוכל לפנות למשרד זה או אחר.

אמנון כהן: אני חושב שזה קצת יציף לכם את המשרד, אבל לציבור מגיע שירות טוב, ואם יש לו שאלות שיידע לאן לפנות.

אמנון כהן: כפי שציין כאן חבר הכנסת גדעון עזרא, לא כל הצרכנים נמצאים עכשיו בבית וצופים בערוץ 33.

אמנון כהן: רובם נמצאים בעבודה.

אמנון כהן: השרות יהיה דרך בזק, אולי בהנחייה של משרד התקשורת, שהם יקבלו דף כזה כל שלושה חודשים, שיידעו למי לפנות כאשר יש בעיה.

אמנון כהן: אם יתברר שהטענה מוצדקת, אז שיחזירו את הכסף לאנשים.

אמנון כהן: לא ייתכן מצב שישחקו פינג-פונג בין חברה כזאת לחברה אחרת, בין בזק לחברת סלקום או חברה אחרת, ובסופו של דבר האזרח הוא הניזוק, ובהרבה מאוד פעמים הוא משלם את כל התשלומים האלה, וגם לחברות שנותנות את השרות של 056, ו- 057.

אמנון כהן: הוועדה פונה למשרד התקשורת להוציא תקנה שתחייב את כל נותני השירותים להודיע לצרכנים לגבי סל השירותים ואפשרות ההתחברות אליו וכך להפסיק את המצב הנהוג היום בו החברות נותנות שירותים שכרוכים בתשלום מבלי לשאול את הצרכן אם הוא מעוניין בכך.

אמנון כהן: משרד התקשורת יכול להיעזר בנו כמקבלי החלטות בוועדות שאנחנו חברים.

אמנון כהן: אני אפנה לשר התקשורת להוציא הוראה לבזק להפסיק לגבות תשלומים קבועים היסטוריים עבור טלפוני חוגה זמיר או עפרוני שאין בהם כל שימוש.

אמנון כהן: צריך לקבל את ההחלטה הזאת מיידית.

אמנון כהן: אולי צריך לפצות את בזק, אבל זה כבר בינינו ואנחנו נסדיר את זה.

אמנון כהן: אני אפנה לוועדת כספים, במסגרת חברותי בה, להפרטת בזק והכנסת תחרות חופשית לענף.

אמנון כהן: כן אפעל להורדת עלות שירות 144 לצרכנים.

אמנון כהן: יש לבדוק ולבחון את נושא המונופול.

אמנון כהן: בעידן של היום אם אפשר להפריט, אני חושב שזה יהיה יותר טוב.

ניצה קראוז: בוטל סעיף 50 לחוק.

עמנואל שלום: כבוד היושב ראש, בזק רוצה כתנאי לפתיחה לתחרות קודם כל הפרטה.

עמנואל שלום: הפרטה בשלב ראשון, ואחר כך תחרות.

אמנון כהן: בסדר גמור.

אמנון כהן: אני קורא ליו"ר ועדת הכלכלה לסיים במהרה את הליכי החקיקה לגבי שירות 056 ו-057, כך שכל המדינה תנותק משירות זה, ומי שירצה יוכל להתחבר אליו.

אמנון כהן: אלה הדברים שאנחנו מסכמים היום.

אמנון כהן: אני מודה לכל המשתתפים.